சீனாவில் பரவும் கொவிட்-19 கிருமி வகைகள் மலேசியாவிலும் கண்டறியப்பட்டன

சீனாவில் பரவிக்கொண்டிருக்கும் கொவிட்-19 கிருமி வகைகள் மலேசியாவிலும் அடையாளம் காணப்பட்டுள்ளன. மலேசியாவின் சுகாதார அமைச்சர் ஸலைஹா முஸ்தஃபா இதைத் தெரிவித்தார்.

உலகச் சுகாதார நிறுவனம் அளித்த தகவல்களில் இது தெரியவந்ததாக அவர் குறிப்பிட்டார். தங்களைப் பாதுகாத்துக்கொள்ள கூடுதல் தடுப்பூசி போட்டுக்கொள்ளுமாறு அவர் பொதுமக்களைக் கேட்டுக்கொண்டார்.

இதுவரை போடப்பட்டு வந்த ஒற்றை ஆற்றல்கொண்ட தடுப்பூசி ஒருவரை மோசமாக நோய்வாய்ப்படாமல் காக்கும் என்று டாக்டர் ஸலைஹா கூறினார். மலேசியாவில் விரைவில் இருவகை திறன்கொண்ட தடுப்பூசிகள் விநியோகிக்கப்படும் என்றும் அவர் தெரிவித்தார்.

அவை விநியோகிக்கப்பட்ட பிறகு அதைப் போட்டுக்கொள்ள யார் தகுதிபெறுவர் என்ற விவரங்கள் அறிவிக்கப்படும்.


கொவிட்-19 கட்டுப்பாடு தளர்வு குறித்து மலேசியா நாளை அறிவிப்பு

மலேசியாவில் கொவிட்-19 கட்டுப்பாடுகளில் கூடுதல் தளர்வு புதன்கிழமை (ஏப்ரல் 27) அறிவிக்கப்படும் என்று அந்நாட்டு சுகாதார அமைச்சர் கைரி ஜமாலுதீன் தெரிவித்துள்ளார்.

“சுகாதார அமைச்சு இந்த விவகாரம் குறித்து முழுமையாக கலந்தாலோசித்தது. அமைச்சரவை இதற்கு ஒப்புதல் அளித்தவுடன் இது குறித்த அறிவிப்பை நாங்கள் வெளியிடுவோம்,” என்று செய்தியாளர்களிடம் திரு கைரி நேற்று கூறினார்.

இந்த விவகாரம் குறித்து எந்த முடிவும் எடுக்கப்படுவதற்குமுன் பாதுகாப்பை உறுதிசெய்ய, இந்த விவகாரத்தில் அமைச்சு மிகவும் கவனமாக உள்ளது.

“பெருந்தொற்றை நாங்கள் சிறப்பாக சமாளித்து வந்துள்ளதால், இதில் தவறான படியை எடுத்துவைக்க நாங்கள் விரும்பவில்லை. தொற்று எண்ணிக்கை குறைந்து வருவதுடன், மருத்துவமனைகளில் அழுத்தமும் குறைந்துள்ளது.

கொவிட்-19 தொற்றை நிரந்தர நோயாகக் கருதும் மலேசியா, கட்டுப்பாடுகளைப் படிப்படியாகத் தளர்த்தி வருகிறது.


மலேசியாவில் அதிகரிக்கும் கொரோனா தொற்று

கோலாலம்பூர்:
 மலேசியாவில் மேலும் 17,786 பேருக்கு கொவிட்-19 கிருமித்தொற்று ஏற்பட்டுள்ளது.

இதுவே அங்கு பதிவாகி உள்ள ஆக அதிகமான அன்றாடப் பதிவு.

இதன்மூலம் மலேசியாவில் பாதிக்கப்பட்டோரின் மொத்த எண்ணிக்கை 1.113,272ஆக உயர்ந்துள்ளது.

கொவிட்-19 பாதிப்பு மோசம் அடைந்துள்ளதால் தடுப்பூசி போடும் திட்டத்தை விரைவுபடுத்த மலேசிய அரசாங்கம் நடவடிக்கை எடுத்து வருகிறது.

முன்பதிவு செய்யத் தேவையில்லாமல் நேரடியாகத் தடுப்பூசி போடும் நிலையத்துக்குச் சென்று தடுப்பூசி போட்டுக்கொள்ளும் அணுகுமுறை நாளை தொடங்க இருந்தது.

ஆனால் இத்திட்டம் நாளைக்கு மறுநாள் தொடங்கும் என்று மலேசியாவின் தேசிய கொவிட்-19 தடுப்பூசித் திட்டத்தை ஒருங்கிணைக்கும் அமைச்சரான கைரி ஜமாலுதீன் தெரிவித்துள்ளார்.

கிள்ளான் பள்ளத்தாக்கில் முன்பதிவு செய்யாமல் நேரடியாக தடுப்பூசி நிலையத்துக்குச் சென்று தடுப்பூசி போட்டுக்கொள்ளும் திட்டம் நாளை மறுநாள் (ஆகஸ்ட் 2ஆம் தேதி) தொடங்குகிறது.

40 வயதுக்கு மேற்பட்டோருக்கும் வேறு நோய்களால் பாதிக்கப்பட்டோருக்கும் இந்த ஏற்பாடு செய்யப்பட்டுள்ளது.

வரும் ஆகஸ்ட் மாதம் 5ஆம் தேதியிலிருந்து 18 வயதுக்கு மேற்பட்டோருக்கும் இந்தச் சேவை வழங்கப்படும் என்று திரு கைரி தெரிவித்தார்.

“குறிப்பிட்ட சில தடுப்பூசி மையங்களில் மட்டும் முன்பதிவு செய்யாமல் அங்கு நேரடியாகச் சென்று தடுப்பூசி போட்டுக்கொள்ளலாம். பொய்ச் செய்தி பரவுவதைத் தடுக்க இந்தத் தகவலை நான் தெரிவிக்கிறேன்,” என்றார் அமைச்சர் கைரி.

இந்தச் சேவையை வழங்கும் தடுப்பூசி நிலையங்களுக்கான பட்டியல் வெளியிடப்படும் என்றார் அவர். புதிய திட்டத்தின்கீழ் முதலில் வருபவர்களுக்கு முன்னுரிமை கொடுக்கப்பட்டு தடுப்பூசி போடப்படும் என்றார் அவர்.

நாளைக்குள் கிள்ளான் பள்ளத்தாக்கில் வசிப்போரில் 99 விழுக்காட்டினருக்குத் தடுப்பூசி போட்டுக்கொள்வதற்கான தேதியும் நேரமும் உறுதி செய்யப்படும் என்று திரு கைரி நம்பிக்கை தெரிவித்தார்.


மலேசியாவில் புதிய கிருமித்தொற்று வட்டாரம்; புதிதாக 14 பேருக்கு பாதிப்பு

மலேசியாவில் புதிதாக 14 பேருக்கு கொரோனா கிருமித்தொற்று இருப்பது இன்று (மார்ச் 4) உறுதி செய்யப்பட்டதையடுத்து, அங்கு கிருமி தொற்றியோரின் எண்ணிக்கை 50 ஆகியுள்ளது.

இந்த 14 பேரும், இம்மாதம் முதல் தேதி கிருமித்தொற்று உறுதிசெய்யப்பட்ட 26வது நபருடன் தொடர்புடையவர்கள் என்று தெரிவிக்கப்பட்டது.

“தொடர்ந்து 11 நாட்களுக்கு புதிய கிருமித்தொற்று சம்பவங்கள் பதிவாகாமல் இருந்த நிலையில், இரண்டாவது அலை கடந்த மாதம் 27ஆம் தேதி அடிக்கத் தொடங்கியது.

“இந்த இரண்டாம் அலையில் இதுவரை 28 புதிய கிருமித்தொற்று சம்பவங்கள் உறுதிப்படுத்தப்பட்டுள்ளன,” என்றது மலேசிய சுகாதார அமைச்சின் இன்றைய அறிக்கை.

“கிருமி தொற்றியவர்களுடன் நெருங்கிய தொடர்பிலிருந்தவர்களைக் கண்டறியும் பணியில், கிருமித்தொற்று கண்ட 26வது நபருடன் தொடர்பிலிருந்த 215 பேர் இதுவரை அடையாளம் காணப்பட்டுள்ளனர்,” என்றும் அறிக்கை தெரிவித்தது.

அவர்களில் 16 பேருக்கு கிருமித்தொற்று உறுதி செய்யப்பட்டது; 19 பேருக்கு கிருமித்தொற்று இல்லை; மேலும் 180 பேரின் பரிசோதனை முடிவுகள் இன்னும் வெளியாகவில்லை.

#கொரோனா #மலேசியா #தமிழ்முரசு


கொவிட்-19 தாக்கம்: மலிண்டோ ஏர் ஊழியர்களின் சம்பளம் பாதியாகக் குறைப்பு

கொரோனா கிருமித்தொற்று காரணமாக விமானச் சேவைகள் குறைந்துள்ளன. இதனால் விமானச் சேவைகளின் வருமானத்தில் சரிவு காணப்பட்டுள்ளது.

இந்நிலையில், மலேசியாவின் மலிண்டோ ஏர் விமானச் சேவை அதன் ஊழியர்களின் சம்பளத்தை பாதியாகக் குறைத்துள்ளது.

அதுமட்டுமல்லாது, இரு வாரங்களுக்கு சம்பளமில்லா விடுப்பில் செல்ல ஊழியர்களை மலிண்டோ ஏர் பணித்துள்ளதாக ராய்ட்டர்ஸ் செய்தி நிறுவனம் தெரிவித்துள்ளது.

வருமானச் சரிவை எதிர்கொள்ள மலிண்டோ ஏர் விமானச் சேவை பல்வேறு நடவடிக்கைகளை நடைமுறைப்படுத்தியிருப்பதாக அதன் தலைமை நிர்வாக அதிகாரி முசாஃபிஸ் முஸ்தஃபா பக்ரி நேற்று (மார்ச் 6) தெரிவித்தார்.

விமானச் சேவைகளைத் தற்காலிகமாக நிறுத்தி வைத்தல், விநியோகிப்பாளர்களுக்குச் செலுத்த வேண்டிய கட்டணத்தை ஒத்திவைப்பது குறித்து விண்ணப்பித்தல், சம்பளமில்லா விடுப்பில் செல்ல ஊழியர்களைப் பணித்தல் போன்ற நடவடிக்கை எடுக்கப்பட்டுள்ளதாக அவர் குறிப்பிட்டார்.

#மலிண்டோ ஏர் #கொவிட்19 #சம்பளக் குறைப்பு #சம்பளமில்லா விடுப்பு


கொரோனா பாதிப்பு: மலேசியாவில் பள்ளிவாசல்களை மூட அறிவுறுத்து

மலேசியாவில் கொரோனா கிருமித்தொற்று சம்பவங்கள் அதிகரித்து வரும் நிலையில், அந்நாட்டில் உள்ள பள்ளிவாசல்களை 10 நாட்களுக்கு மூட அறிவுறுத்தப்பட இருக்கிறது.

மலேசிய வடமாநிலமான பெர்லிசின் இஸ்லாமிய அமைப்பு ஒன்று, உயர்மட்ட அதிகாரிகள் சிலருடன் நேற்று இரவு நடத்திய சந்திப்பைத் தொடர்ந்து இந்த தகவல் தெரிவிக்கப்பட்டுள்ளது.

சுகாதார அமைச்சின் அறிவுறுத்தலின் அடிப்படையில், நாட்டில் உள்ள அனைத்து பள்ளிவாசல்களையும் 10 நாட்களுக்கு மூட மலேசிய இஸ்லாமிய மேம்பாட்டுத் துறை பரிந்துரைக்கவுள்ளது.

பெர்லிஸ் மாநில முஃப்தி முகம்மது அஸ்ரி ஸைனுல் அபிடின் இன்று வெளியிட்டுள்ள இன்ஸ்டகிராம் பதிவில் இதனைத் தெரிவித்தார்.

பள்ளிவாசல்கள் மூடப்படும் காலகட்டத்தில் வெள்ளிக்கிழமை தொழுகை உட்பட சமயம் சார்ந்த அனைத்து நடவடிக்கைகளையும் ரத்து செய்ய பள்ளிவாசல்களுக்கு அறிவுறுத்தப்படும் என்றார் அவர்.

இந்த விவகாரம் தொடர்பில் அதிகாரபூர்வமாக அறிவிப்பு வெளியிடப்படும் என்று திரு அஸ்ரி குறிப்பிட்டார்.

நெகிரி செம்பிலான் மாநிலத்தில் பள்ளிவாசல்கள், தொழுகைக்கூடங்கள் அனைத்தும் நாளை (மார்ச் 17) முதல் 26ஆம் தேதி வரை துப்புரவுப் பணிகளுக்காக மூடப்படும் என்று அம்மாநில முஃப்தி முகம்மது யூசோஃப் அகமது இன்று அறிவித்திருந்ததை அடுத்து திரு அஸ்ரியின் கருத்து வெளிவந்துள்ளது.

அனைத்து பள்ளிவாசல்கள், தொழுகைக்கூடங்களை மூட உத்தரவிட்டிருக்கும் மலேசியாவின் முதல் மாநிலம் நெகிரி செம்பிலான்.

பெர்லிஸ் மாநிலத்தில் இம்மாதம் 13ஆம் தேதி வெள்ளிக்கிழமை தொழுகை ரத்து செய்யப்பட்டிருந்தது. சுகாதார அமைச்சு வெளியிட்ட பரிந்துரைகளின் அடிப்படையில் அந்த முடிவு எடுக்கப்பட்டது.

மலேசியாவில் சமயம் தொடர்பான விவகாரங்கள், அந்தந்த மாநிலங்களின் பார்வையின்கீழ் வருகிறது. மலேசியாவில் உள்ள 13 மாநிலங்களில் ஒன்பது மாநிலங்கள் மன்னர் ஆட்சியில் உள்ளன. சமயம் விவகாரங்கள் தொடர்பான முடிவு எடுக்கப்படும்போது அந்தந்த மாநிலத்தின் மன்னருடன் கலந்தாலோசிக்க வேண்டும்.

மலேசியாவில் புதிதாக 190 பேருக்கு கொரோனா கிருமி ஏற்பட்டிருப்பது நேற்று ஒரே நாளில் உறுதிசெய்யப்பட்டது.

அவர்களில் பெரும்பாலானோர், ‘தப்லிக்’ எனப்படும் சமய ஒன்றுகூடல் நிகழ்வுடன் தொடர்புடையவர்கள். பிப்ரவரி 27ஆம் தேதி முதல் மார்ச் 1ஆம் தேதி வரை கோலாலம்பூரில் உள்ள பள்ளிவாசல் ஒன்றில் நடைபெற்ற அந்தக் கூட்டத்தில், சிங்கப்பூரர்கள், புருணை நாட்டவர்கள் உட்பட சுமார் 16,000 பேர் கலந்துகொண்டனர்.


மகாதீர்: 1997 ஆசிய நிதி நெருக்கடியைவிட கொரோனா கிருமித்தொற்று மோசமானது

கொரோனா கிருமித்தொற்று அனைத்துலகப் பொருளியலைக் கடுமையாக பாதிக்கும் என மலேசியாவின் முன்னாள் பிரதமர் மகாதீர் முகம்மது கருத்துரைத்துள்ளார்.

புத்ரஜெயாவில் புளூம்பெர்க் தொலைக்காட்சிக்கு அவர் அளித்த பேட்டி ஒன்றில், “1997ஆம் ஆண்டில் ஏற்பட்ட ஆசிய நிதி நெருக்கடியைவிட இது மோசமானது. ஒட்டுமொத்த உலக நாடுகளின் பொருளியலுக்கும் இது பெரும் பாதிப்பை ஏற்படுத்தியுள்ளது,” என்று குறிப்பிட்டார்.

1997ல் ஆசிய நிதி நெருக்கடி ஏற்பட்டபோது, முதல் தவணையில் டாக்டர் மகாதீர் மலேசியப் பிரதமராக இருந்தது நினைவுகூரத்தக்கது.

1997ல் ஏற்பட்ட நிதி நெருக்கடி, ஆசியா முழுவதும் பெரும் பாதிப்பை ஏற்படுத்தியது. பல நாடுகளின் பொருளியல் மெதுவடைந்து, நாணயங்கள் வீழ்ச்சியடைந்ததால், மில்லியன் கணக்கான மக்கள் வறுமை கோட்டிற்குக்கீழ் இருந்தனர்.

ஆசிய நிதி நெருக்கடியிலிருந்து விரைவில் மீண்டெழுந்த நாடுகளில் ஒன்று மலேசியா. அந்நாட்டின் பொருளியல் வளர்ச்சி ஒரே ஆண்டில் மீண்டது. அப்போது சரிவுப் பாதையிலிருந்து மலேசியாவை மீட்டெடுப்பதில் டாக்டர் மகாதீர் முக்கிய பங்காற்றியிருந்தார்.

ஆனால், இம்முறை நாணய பரிவர்த்தனை விகித்ததை மாற்றி அமைப்பது அவ்வளவாக பலன் தராது என்று டாக்டர் மகாதீர் கூறினார்.

“மலேசியாவில் மட்டுமல்ல, உலகம் முழுவதும் முதலீட்டாளர் நம்பிக்கை மிகவும் குறைந்துள்ளது. ஏனெனில், பங்கு அல்லது வேறு எதிலும் நீங்கள் முதலீடு செய்து பின்னர் அவற்றை உங்களால் விற்க முடியாது என அஞ்சினால், நீங்கள் முதலீடு செய்ய மாட்டீர்கள்,” என்று அவர் சொன்னார்.

உலகின் ஏராளமான நாடுகளுக்கு கொரோனா கிருமி பரவிவிட்டதால், பயணங்கள் செய்வதை மக்கள் குறைத்துவிட்டனர். விமானத்துறை, சுற்றுப்பயணத்துறை உள்ளிட்ட பல துறைகள் படுத்துவிட்ட நிலையில் உணவு, சுகாதாரப் பராமரிப்பு உள்ளிட்ட அத்தியாவசிய பொருட்கள் மீது பயனீட்டாளர்களின் கவனம் திரும்பியுள்ளதை டாக்டர் மகாதீர், 94, சுட்டினார்.


மலேசியாவில் புதிதாக 117 பேருக்கு கிருமித்தொற்று

மலேசியாவில் இன்று (மார்ச் 18) புதிதாக கிருமித்தொற்று உறுதி செய்யப்பட்ட 117 பேரையும் சேர்த்து அங்கு மொத்தம் 790 பேர் கிருமித்தொற்றால் பாதிக்கப்பட்டுள்ளனர்.

இன்றைய புதிய சம்பவங்களில் 80 ஸ்ரீ பெட்டாலிங் பள்ளிவாசல் கிருமித்தொற்று வட்டாரத்துடன் தொடர்புடையவை. அந்த பள்ளிவாசல் கூட்டத்தின் தொடர்பிலான கிருமித்தொற்று சம்பவங்களின் எண்ணிக்கை 514 ஆக உயர்ந்துள்ளது.

கோலாலம்பூருக்கு அருகில் உள்ள ஜாமெக் ஸ்ரீ பெட்டாலிங் பள்ளிவாசலில் நான்கு நாள் கூட்டத்துக்கு டாபிலிக் மிஷனரி அமைப்பு ஏற்பாடு செய்திருந்தது. பிப்ரவரி 27 முதல் மார்ச் முதல் தேதி வரை நடைபெற்ற அந்தக் கூட்டத்தில் சுமார் 16,000 பேர் பங்கேற்றனர்.

அவர்களுள் சுமார் 1,500 பேர் சிங்கப்பூர், புரூணை, கம்போடியா நாடுகளைச் சேர்ந்தவர்கள்.

நேற்று கிருமித்தொற்றால் மலேசியாவில் இருவர் உயிரிழந்தனர். அவர்களில் ஒருவர் 34 வயதான ஆடவர். அவர் ஸ்ரீ பெட்டாலிங் பள்ளிவாசல் கூட்டத்தில் பங்கேற்றவர்.

அவரது உடல் நேற்று இரவு 8.15 மணியளவில் சுல்தானா அமினா மருத்துவமனையிலிருந்து பெறப்பட்டது.

இரவு 8.45 மணியளவில் தனிநபர் பாதுகாப்புக் கவசம் அணிந்த 10 பேர் அவரது உடலைச் சுமந்து சென்று ஜோகூர் பாருவில் உள்ள முஸ்லிம் கல்லறையில் அடக்கம் செய்தனர்.

ஊடகத் துறையினர் உட்பட யாரும் இந்த நிகழ்வில் கலந்துகொள்ள அனுமதிக்கப்படவில்லை.

மற்றோர் ஆடவர் சரவாக்கைச் சேர்ந்த 60 வயதான பாதிரியார்.

மலேசியாவில் இதுவரை 60 பேர் சிகிச்சை முடிந்து வீடு திரும்பியுள்ளதாகவும் 15 பேர் தீவிர சிகிச்சைப் பிரிவில் இருப்பதாகவும் அந்நாட்டு சுகாதார அமைச்சின் நிர்வாக இயக்குநர் டாக்டர் நூர் ஹிஷாம் கூறினார்.


கொவிட்-19 நிதிக்காக இரண்டு மாத ஊதியத்தை விட்டுக்கொடுக்கும் மலேசிய அமைச்சரவை

மலேசியப் பிரதமர் முகைதீன் யாசின், அமைச்சர்கள் மற்றும் துணை அமைச்சர்களுக்கான இரண்டு மாத ஊதியத்தை கொவிட்-19 நிதிக்காக வழங்கப்படும் என்று மலேசிய அமைச்சரவை முடிவு செய்துள்ளது.

பிரதமர் அலுவலகம் இன்று (மார்ச் 26) வியாழக்கிழமை வெளியிட்ட ஓர் அறிக்கையில் இது தெரிவிக்கப்பட்டுள்ளது. நேற்று நடைபெற்ற அமைச்சரவைக் கூட்டத்தில் இது குறித்து முடிவு செய்யப்பட்டது என்றும் கொவிட்-19 கிருமித்தொற்றால் பாதிக்கப்பட்டவர்களுக்கு உதவ அரசாங்கம் தயாராக இருப்பதை நிரூபிப்பதே இந்த நடவடிக்கையின் நோக்கம் என்றும் அறிக்கை கூறியது.

மார்ச் 11ஆம் தேதி கொரோனா கிருமித்தொற்றால் பாதிக்கப்பட்டவர்களுக்கு உதவ அரசாங்கம் ஏற்படுத்திய முயற்சியாக கொவிட்-19 நிதி அமைகிறது.

நேற்றைய நிலவரப்படி, அரசு மானியங்கள் உட்பட மொத்த நன்கொடை 8.49 மில்லியன் ரிங்கிட் (S$2.83 மி.) இந்நிதியில் சேர்ந்துள்ளதாகத் தெரிவிக்கப்பட்டுள்ளது.

கொரோனா கிருமித்தொற்றால் தென்கிழக்காசியாவிலேயே ஆக மோசமாக பாதிக்கப்பட்டுள்ள நாடாக மலேசியா விளங்குகிறது. நேற்று ஒரே நாளில் அந்நாட்டில் 172 கிருமித்தொற்று சம்பவங்கள் பதிவாகின. அவற்றையும் சேர்த்து, மலேசியாவில் கிருமித்தொற்றால் பாதிக்கப்பட்டவர்களின் எண்ணிக்கை நேற்று 1,796ஐ எட்டிவிட்டது. உயிரிழந்தோரின் எண்ணிக்கை 21ஆக அதிகரித்துள்ளது.


சிங்கப்பூரில் சிக்கித் தவிக்கும் மலேசிய ஊழியர்களுக்கு உணவுக் கூடைகள் வழங்க ஜோகூர் முதல்வர் உறுதி

கொவிட்-19 கட்டுப்பாடுகளால் சொந்த நாட்டிற்குத் திரும்ப முடியாமல் சிங்கப்பூரில் இருக்கும் மலேசிய ஊழியர்களுக்கு ஜோகூர் அரசாங்கம் விரைவில் உணவுக் கூடைகளை வழங்கும் என்று அம்மாநில முதல்வர் ஹஸ்னி முகம்மது இன்று (நவம்பர் 26) அறிவித்துள்ளார்.

பாதிக்கப்பட்ட மலேசியர்கள் நாடு திரும்ப முடியாமல் சிங்கப்பூரில் இருக்கும் வரை இந்த உணவு உதவி வழங்கப்படும் என்று அவர் தெரிவித்தார்.

கோத்தா இஸ்கந்தரில் நடைபெற்ற சட்டமன்றக் கூட்டத்தில் ‘ஜோகூர் வரவுசெலவுத் திட்டம் 2021’ முன்னிட்டு அவர் உரையாற்றியபோது மேற்கொண்ட அறிவிப்பை வெளியிட்டார்.

“மலேசிய ஊழியர்களிடம் உணவுக் கூடைகளை விநியோகிப்பதில் சிங்கப்பூரில் உள்ள மலேசியத் தூதரகத்துடனும் மலேசிய-சிங்கப்பூர் சங்கத்துடனும் நாங்கள் இணைந்து பணியாற்றுவோம்,” என்று திரு ஹஸ்னி கூறினார்.

இதற்கிடையே, மலேசிய-சிங்கப்பூர் எல்லை மூடப்பட்டிருப்பதன் காரணமாக சிங்கப்பூரில் சிக்கித் தவிக்கும் மலேசிய ஊழியர்களுக்கு உதவ கூட்டரசு அரசாங்கம் உடனடி நடவடிக்கைகளை எடுக்கும் என்று மலேசிய வெளியுறவு அமைச்சர் ஹிஷாமுதீன் ஹுசேன் நேற்று முன்தினம் கூறியிருந்தார்.

வெளிநாடுகளில் இருந்து மலேசியர்கள் நாடு திரும்ப அரசாங்கம் தடை விதிக்கவில்லை என்பதை அவர் தெளிவுபடுத்தினார்.


தனிமைப்படுத்தப்பட்ட மலேசிய எம்.பி.க்கள் முழுக் கவச உடையுடன் வந்தனர்; எதிர்க்கட்சியினர் வெளிநடப்பு

வீட்டிலேயே தனிமைப்படுத்தப்பட்ட எம்.பி.க்கள் மூவருக்கு வரவுசெலவுத் திட்டம் மீதான வாக்கெடுப்பில் பங்கெடுக்க அனுமதி வழங்கப்பட்டதற்கு எதிர்ப்பு தெரிவித்து, மலேசிய எதிர்க்கட்சி உறுப்பினர்கள் இன்று (டிசம்பர் 14) நாடாளுமன்றத்தில் இருந்து வெளிநடப்பு செய்தனர்.

சுகாதார அமைச்சர் ஆதம் பாபா, மனிதவள அமைச்சர் எம்.சரவணன், பக்கத்தான் ஹரப்பான் எம்.பி.யான பி. பிரபாகரன் ஆகியோர் முழுக் கவச உடையணிந்து இன்று நாடாளுமன்றத்திற்கு வந்தனர். அம்மூவரும் மற்ற எம்.பி.க்களிடம் இருந்து தள்ளியிருக்கும் வகையில், மன்றத்தின் உயர்தளத்தில் அமர வைக்கப்பட்டனர்.

அவர்களை மன்ற நாயகர் அசார் அஸிஸான் ஹாருண் மன்றத்திற்குள் அனுமதித்ததற்கு எதிர்க்கட்சியினர் எதிர்ப்பு தெரிவித்தனர்.

“கொவிட்-19 தொற்றியோருடன் நெருங்கிய தொடர்பில் இருந்த அவர்களை அனுமதிக்கக் காரணம் என்ன?” என்று பிகேஆர் கட்சியின் ஜெயக்குமார் மன்ற நாயகரை நோக்கிக் கேட்டார்.

அதற்குப் பதிலளித்த நாயகர், முன்பு ஒருமுறை எம்.பி. ஒருவர் தனிமைப்படுத்தல் விதிகளை மீறி மன்றத்தினுள் நுழைந்ததை அடுத்து, வாக்கெடுப்பை ஒழுங்குபடுத்துவதற்காக இம்முறை தாமே விதிவிலக்கு அளித்திருப்பதாகச் சொன்னார்.

ஆயினும், பிகேஆர் மற்றும் ஜனநாயகச் செயல் கட்சிகளைச் சேர்ந்த பெரும்பாலான உறுப்பினர்கள், நாயகரின் இம்முடிவிற்குத் தங்களின் எதிர்ப்பைக் காட்டும் விதமாக மன்றத்தைவிட்டு வெளியேறினர். இதையடுத்து, 110 உறுப்பினர்களின் ஆதரவுடன் கூட்டாட்சி வட்டாரங்களுக்கான வரவுசெலவுத் திட்டம் நிறைவேற்றப்பட்டது.


மலேசியா: இலேசான தொற்று அறிகுறியுள்ளோர், அறிகுறி இல்லாதோருக்கு வீட்டிலிருந்தே சிகிச்சை

இலேசான அறிகுறி அல்லது அறிகுறிகளே இல்லாத கொவிட்-19 தொற்று நோயாளிகளுக்கு வீட்டிலேயே சிகிச்சை அளிக்கப்படும் என்றும் வீட்டிலேயே தனிமைப்படுத்தப்படுவர் என்றும் மலேசிய சுகாதார அமைச்சர் ஆதம் பாபா தெரிவித்து இருக்கிறார்.

அதே நேரத்தில், சுகாதாரப் பணியாளர்களால் அந்நோயாளிகள் கட்டாயமாகக் கண்காணிக்கப்படுவர்.

கொரோனா தொற்று நோயாளிகளில் அறிகுறிகள் இல்லாதோர் முதல்நிலையினர் என்றும் இலேசான அறிகுறிகள் உள்ளோர் இரண்டாம் நிலையினர் என்றும் அடையாளப்படுத்தப்பட்டு வருகின்றனர்.

அவ்விரு நிலை நோயாளிகளும் பத்து நாள்களுக்கு வீட்டிலேயே தனிமைப்படுத்தப்படுவர் என்றும் கடைசி நாளன்று அவர்கள் பரிசோதனைக்கு உட்படுத்தப்படுவர் என்றும் அமைச்சர் பாபா கூறினார்.

ஆயினும், வீட்டிலிருந்தபடியே கிருமித்தொற்றுக்குச் சிகிச்சை பெற அனுமதிக்குமுன் வீட்டின் அளவு, உடன் எத்தனை பேர் தங்கியுள்ளனர் ஆகியவற்றைச் சுகாதார அமைச்சு மதிப்பிடும். வீடு சிறியதாக இருந்தால் அல்லது அதிகமானோர் வசித்தால், கொரோனா நோயாளிகள் மருத்துவமனைக்கு அழைத்துச் செல்லப்படுவர்.

மலேசியாவில் இன்று முதல் அவசரநிலையும் நடமாட்டக் கட்டுப்பாடுகளும் நடப்பிற்கு வந்த நிலையில், அமைச்சரின் இந்த அறிவிப்பைச் சுகாதாரப் பணியாளர்கள் வரவேற்பர் என எதிர்பார்க்கப்படுகிறது.


மலேசியாவில் கிருமித்தொற்று குறைந்தது

மலேசியாவில் நான்கு மாதங்களுக்குப் பிறகு முதல் முறையாக கிருமித்தொற்று எண்ணிக்கை குறைந்துள்ளது. புதிதாக 1,063 பேர் பாதிக்கப்பட்டதாக மலேசிய சுகாதார அமைச்சு இன்று (மார்ச் 16) தெரிவித்தது.

மலேசியாவில் ஜனவரி 30ஆம் தேதி புதிய உச்சமாக 5,728 பேருக்கு கிருமித்தொற்று உறுதி செய்யப்பட்டிருந்தது.

ஜனவரி நடுப்பகுதி முதல் இம்மாதம் 4ஆம் தேதி வரை இரண்டாவது முறையாக அங்கு நடமாட்டக் கட்டுப்பாட்டு ஆணை பிறப்பிக்கப்பட்டிருந்தது.


தடுப்பூசிக்குப் பதிவு செய்வோர் குறைவாக இருப்பதால் தடுப்பூசித் திட்ட அட்டவணையை முன்னால் கொண்டுவரும் மலேசியா

கொவிட்-19க்கு எதிராக மலேசியாவில் தேசிய அளவிலான தடுப்பூசித் திட்டம் தொடங்கி ஒரு மாதமே ஆன நிலையில், தடுப்பூசிக்கு பதிவு செய்திருப்போர் எண்ணிக்கை குறைவாக இருப்பதால் தடுப்பூசித் திட்ட அட்டவணையை அந்நாட்டு அரசாங்கம் முன்னால் கொண்டு வருகிறது.

அதாவது, தடுப்பூசித் திட்டத்தின் மூன்றாம் கட்டத்தை மலேசியா இந்த மாத இறுதியில் நடைமுறைப்படுத்த இருக்கிறது. தடுப்பூசிக்குப் பதிந்துகொள்வோர் விகிதம் அடுத்த இரு மாதங்களில் மேம்படவில்லை என்றால் கொள்கை மாற்றத்தை மலேசிய அரசாங்கம் பரிசீலிக்கும்.

இந்த மாத நடுப்பகுதியில் இரண்டாம் கட்டத் தடுப்பூசித் திட்டத்தின்கீழ், மலேசிய மூத்த குடிமக்களில் மூன்றில் ஒரு பங்கினர் மட்டும் தடுப்பூசிக்குப் பதிந்துள்ளனர்.

கடந்த ஞாயிற்றுக்கிழமை நிலவரப்படி, மலேசியாவின் 33 மில்லியன் மக்கள்தொகையில் கால்வாசிக்கும் குறைவானோரே தடுப்பூசிக்குப் பதிந்துள்ளனர். புத்ராஜெயாவைத் தவிர்த்து பெரும்பாலான மாநிலங்களில் தடுப்பூசிக்குப் பதிந்துகொள்வோர் விகிதம் 50 விழுக்காட்டிற்கும் குறைவாகவே உள்ளது.

எதிர்வரும் ஜூலை மாதத்திலும் தடுப்பூசி போட்டுக்கொண்டோர் விகிதத்தில் முன்னேற்றம் ஏற்படவில்லை என்றால், தடுப்பூசிக் கொள்கையை அரசாங்கம் மறுஆய்வு செய்ய வேண்டியிருக்கும் என்று மலேசியாவில் தடுப்பூசித் திட்டத்திற்கான ஒருங்கிணைப்பு அமைச்சர் கைரி ஜமாலுதின் நேற்று முன்தினம் (திங்கட்கிழமை) கூறினார்.

மலேசியா தனது தடுப்பூசி விநியோகத்தின் பெரும்பகுதியை ஜூலையில்தான் பெறவிருக்கிறது.

தனது மக்கள்தொகையில் 80 விழுக்காட்டினருக்குத் தடுப்பூசி போடுவதன் மூலம் இவ்வாண்டு இறுதிவாக்கில் கூட்டு நோயெதிர்ப்புச் சக்தியைப் பெற மலேசியா இலக்கு நிர்ணயித்துள்ளது.

மலேசியாவில் தற்போது தடுப்பூசித் திட்டம் கட்டாயமாக்கப்படவில்லை. எனினும், தடுப்பூசி போட்டுக்கொள்ள மக்களை அரசாங்கம் ஊக்குவித்து வருகிறது. எனினும், தற்போது தடுப்பூசிக்குப் பதிந்துகொள்வோர் விகிதம் குறைவாக இருப்பதாக மலேசிய பிரதமர் முகைதீன் யாசின் கூறினார்.


‘சிங்கப்பூருடனான மலேசிய எல்லை 13 மாதங்களாக மூடியே இருப்பதால் குடும்பங்களில் பிரச்சினைகள்’

சிங்கப்பூர்-மலேசியா எல்லை கடந்த 13 மாத காலமாக மூடியே இருக்கிறது. இதனால் குடும்பங்கள் பெரும் சங்கடங்களுக்கு, மன உளைச்சலுக்கு, பிரச்சினைகளுக்கு ஆளாகிவிட்டன.

ஆகையால் எல்லையைத் திறக்க தேவையான காரியங்களைச் செய்ய மலேசிய அரசாங்கம் மேலும் முயல வேண்டும் என்று வலியுறுத்தப்பட்டு உள்ளது.

சென்ற ஆண்டு மார்ச் 18 முதல் எல்லை மூடியே இருப்பதால், அன்பர்களைப் பார்க்க முடியாத அவல நிலை ஒருபக்கம் இருக்க, குடும்பங்களில் மனச்சோர்வும் பிரச்சினைகளும் அதிகமாகி இருப்பதாக மலேசியா-சிங்கப்பூர் ஊழியர் சிறப்புப் பணிக்குழுவின் தலைவர் தயாளன் ஸ்ரீபாலன் தெரிவித்தார்.

குடும்பத்தில் கள்ளத் தொடர்பு ஏற்பட்டுவிட்டதாகக் கூறி சட்ட உதவி கேட்டு பலரும் தன்னுடன் தொடர்புகொண்டு வருவதாக அவர் கூறினார்.

இந்த விவகாரம் காரணமாக பல குடும்பங்கள் உடைந்துபோய்விட்டதாகவும் திரு தயாளன் தெரிவித்தார். இதேபோன்ற சம்பவம் காரணமாக அண்மையில் ஒரு மாது தன் உயிரை மாய்த்துக்கொண்டதாகவும் ஒரு பேட்டியில் அவர் குறிப்பிட்டார்.

சிங்கப்பூரில் வேலை பார்க்கும் மலேசியர்களில் பலரும் அதிக செலவு காரணமாக மலேசியாவில் உள்ள தங்கள் குடும்பத்துக்குப் பணம் அனுப்ப இயலாத நிலையில் இருப்பதாக அவர் மேலும் தெரிவித்தார்.

(மேல் விவரம் நாளைய தமிழ் முரசின் அச்சுப் பிரதியில்)


மலேசியாவில் தடுப்பூசி போட்டுக்கொண்ட பிறகும் தொற்றால் பாதிக்கப்பட்ட சுகாதாரப் பணியாளர்களுக்கு மிதமான அறிகுறிகளே தென்பட்டன

மலேசியாவில் கொரோனா தடுப்பூசி போட்டுக்கொண்ட பிறகு கொரோனா தொற்றால் பாதிக்கப்பட்ட சுகாதாரப் பணியாளர்களுக்கு மிதமான அறிகுறிகளே தென்படுவதாக சுகாதாரத் துறை தலைமை இயக்குநர் நூர் ஹிஷாம் அப்துல்லா கூறியுள்ளார். தடுப்பூசி போட்டுக்கொண்டவர்களுக்கும் கொவிட்-19 தொற்று ஏற்படக்கூடும் என அவர் எச்சரித்தார்.

முழுமையாக தடுப்பூசி போட்டுக்கொண்ட 40 சுகாதாரத்துறை ஊழியர்கள் கொரோனா தொற்றால் பாதிக்கப்பட்டிருப்பதாக அவர் தெரிவித்தார்.

அவர்களில் 9 பேருக்கு, தடுப்பூசி போட்டு, இரு வாரங்களுக்குப் பிறகு தொற்று ஏற்பட்டதாகவும் 31 பேருக்கு தடுப்பூசி போட்ட இரு வாரங்களுக்குள்ளாக தொற்று ஏற்பட்டதாகவும் தெரிவிக்கப்பட்டது.

முதல் தடுப்பூசி மட்டுமே போட்டுக்கொண்ட 142 சுகாதாரப் பணியாளர்களுக்கு கிருமித்தொற்று ஏற்பட்டிருப்பதாகவும் தமது ஃபேஸ்புக் பதிவில் அவர் குறிப்பிட்டிருந்தார்.

கொரோனா தொற்றால் கடுமையாகப் பாதிக்கப்படுவது, இறப்பு நிகழ்வது போன்றவற்றிலிருந்து இந்தத் தடுப்பூசிகள் பாதுகாப்பதாக உலக சுகாதார அமைப்பு தெரிவித்துள்ளது.

தடுப்பூசியை முழுமையாகப் போட்டுக்கொண்ட 14 நாட்களுக்குப் பிறகே அதிகபட்ச நோயெதிர்ப்பு சக்தி படிப்படியாக உருவாகும் என்று குறிப்பிட்ட டாக்டர் ஹிஷாம், தடுப்பூசி போட்டுக்கொண்ட பிறகும் பாதுகாப்பு நடைமுறைகளைக் கைவிடக்கூடாது என்றார்.


ஆஸ்ட்ரஸெனிகா தடுப்பூசி மலேசியாவில் பயன்படுத்தப்படும்

ஆஸ்ட்ரஸெனிகா கொவிட்-19 தடுப்பூசி மலேசியாவில் பயன்படுத்தப்படும் என அந்நாட்டு சுகாதார அமைச்சர் டாக்டர் ஆதம் பாபா தெரிவித்துள்ளார்.

அந்தத் தடுப்பூசியை முழுமையாக ஆராய்ந்து மதிப்பிட்டதில், அதனால் ஏற்படும் தீமைகளைவிட நன்மைகளே அதிகம் என்பது தெரியவந்திருப்பதாகக் குறிப்பிட்டார் அவர்.

“60 மற்றும் அதற்கு அதிக வயதுடையவர்களுக்கு ஆஸ்ட்ரஸெனிகா தடுப்பூசி பயன்படுத்தப்படும்,” என்று இன்று (ஏப்ரல் 26) நடைபெற்ற செய்தியாளர் கூட்டத்தில் அவர் தெரிவித்தார்.

மலேசியாவில் 3.2 மில்லியன் பேருக்குப் போடத் தேவையான ஆஸ்ட்ரஸெனிகா தடுப்பூசி மே மாதத்தில் பெற இருக்கிறது.

இந்தத் தடுப்பூசி போட்டுக்கொண்டவர்களில் சிறிய எண்ணிக்கையிலானவர்களுக்கு ரத்தக் கட்டி ஏற்பட்டதால் பல ஐரோப்பிய நாடுகள் இந்த மருந்தின் பயன்பாட்டைத் தற்காலிகமாக நிறுத்தி வைத்துள்ளன.


மலேசியாவில் கிருமித்தொற்று அதிகரிப்பு; கட்டுப்பாடுகள் மறுஆய்வு

மலேசியாவில் கடந்த இரு வாரங்களாக கொவிட்-19 தொற்றியோர் எண்ணிக்கை மீண்டும் அதிகரித்து வருவதைத் தொடர்ந்து, கிருமித்தொற்றைக் கட்டுப்படுத்தும் தற்போதைய நடவடிக்கைகள் மறுஆய்வு செய்யப்படவிருக்கின்றன.

மலேசிய பிரதமர் முகைதீன் யாசின் இந்தத் தகவலை இன்று (மே 1) தெரிவித்தார். குறிப்பாக, அண்மைக் காலத்தில் கிருமித்தொற்றால் மோசமாகப் பாதிக்கப்பட்டிருக்கும் பகுதிகளில் நடப்பில் உள்ள கட்டுப்பாடுகள் மறுஆய்வு செய்யப்படும் என்று அவர் கூறினார்.

தலைநகர் கோலாலம்பூரிலும் சிலாங்கூர் மாநிலத்திலும் கடந்த சில நாட்களாக கிருமித்தொற்றால் பாதிக்கப்பட்டோர் எண்ணிக்கை கணிசமாக அதிகரித்துள்ளது.

மலேசியாவில் நேற்று (ஏப்ரல் 30) 3,788 பேருக்குத் தொற்று உறுதியானது. இரண்டரை மாதங்களில் பதிவாகியுள்ள ஆக அதிக எண்ணிக்கை இது.

மலேசியாவில் ஏப்ரல் 15ஆம் தேதி, கிருமி தொற்றியோர் எண்ணிக்கை 2,000ஐ கடந்தது. அன்று முதல் நாள்தோறும் தொற்றால் பாதிக்கப்பட்டோர் எண்ணிக்கை அதிகரித்த வண்ணம் உள்ளது.


கிருமி பரவும் சாத்தியமுடைய இடங்களின் பட்டியலை வெளியிட்டுள்ள மலேசியா

மலேசியாவில் கொவிட்-19 தொற்று பரவும் முக்கிய மையப் பகுதிகளாக மாறும் சாத்தியம் உள்ள இடங்களாக அடையாளம் காணப்பட்டுள்ள பட்டியல் ஒன்றை மலேசிய அமைச்சு வெளியிட்டுள்ளது.

அவற்றில் பல பிரபல கடைத்தொகுதிகள், பேரங்காடிகள், பொது போக்குவரத்துச் சேவை முனையங்கள், சந்தைகள், ரமலான் சந்தைகள் உள்ளிட்டவை அடங்கும்.

அந்தப் பட்டியலில் இடம்பெற்றுள்ள இடங்கள் இன்னும் தொற்று மையங்களாக வகைபடுத்தப்படாவிட்டாலும், தொற்று பரவக்கூடிய சாத்தியம் இருக்கும் இடங்களாக அவை வகைபடுத்தப்பட்டுள்ளன. எனவே, பொதுமக்கள் மிகவும் கவனமாக இருக்க வேண்டும் என தேசிய பாதுகாப்பு மன்றமும் சுகாதார அமைச்சும் கேட்டுக் கொண்டுள்ளது.

இந்த இடங்களில் 80 விழுக்காடு தலைநகர் கோலாலம்பூரிலும் சிலாங்கூர் மாநிலத்திலும் உள்ளன.


சிங்கப்பூர், மலேசியாவுக்கு இடையே கருணை அடிப்படையில் எல்லை தாண்டிய பயணம்: விண்ணப்பங்கள் தொடங்கின

சிங்கப்பூர், மலேசிய மக்கள் மிகவும் அவசர காரணங்களுக்காக எல்லைத் தாண்டிய பயணம் மேற்கொள்ள இரு நாடுகளும் அண்மையில் ஒப்புதல் அளித்தன.

இதையடுத்து அதற்கான விண்ணப்பங்களை ஏற்கும் பணியை இரு நாடுகளும் இன்று (மே 10) தொடங்கின.

உடல்நிலை மோசமாக பாதிக்கப்பட்ட உறவினர்களை பார்ப்பது அல்லது இறுதிச் சடங்கில் பங்கேற்பது போன்ற அவசர காரணங்களுக்கு இரு நாடுகளையும் சேர்ந்தவர்கள் இப்போது முதல் விண்ணப்பிக்கலாம்.

ஆனால் ஒவ்வொரு சம்பவத்திலும் இருவருக்கு மட்டுமே அனுமதி வழங்கப்படும் என்று மலேசிய குடிநுழைவுப் பிரிவும் சிங்கப்பூர் குடிநுழைவு, சோதனைச்சாவடி ஆணையமும் (ஐசிஏ) தெரிவித்தன.

சிங்கப்பூருக்குள் நுழைய அனுமதிக்கப்பட்ட பயணிகள் பாதுகாப்பு நடைமுறை நிபந்தனைகளை பின்பற்றுவது அவசியம். தனிமையில் தங்கும் உத்தரவை நிறைவேற்றுவது, கொவிட்-19 சோதனைக்கு உட்படுவது போன்றவை அவற்றில் அடங்கும்.

“மருத்துவ சிகிச்சை அளிக்கும் இடங்களுக்கு சென்றுவர அல்லது இறுதிச்சடங்கில் பங்கேற்க விதிமுறைகளுக்கு உட்பட்டு எங்களுடைய அதிகாரிகள் பாதுகாப்பான ஏற்பாடுகளை செய்து தருவார்கள்,” என்று ஐசிஏ இணையத்தளம் தெரிவித்தது.

இணையம் வழியாக விண்ணப்பங்களை சமர்ப்பிக்க வேண்டும்.

அனைத்து விண்ணப்பதாரர்களும் நெருங்கிய உறவினர்கள் மரணம் அடைந்ததற்கான சான்று அல்லது உறவினர் நோய்வாய்ப்பட்டிருந்தால் அதற்கான மருத்துவரின் கடிதம், உறவினருடனான குடும்பத் தொடர்பைக் காட்டும் ஆவணங்கள், கடவுச்சீட்டின் நகல் உள்ளிட்ட ஆவணங்களை இணைக்க வேண்டும்.

இதேபோன்ற காரணங்களுக்காக மலேசியாவுக்குப் பயணம் மேற்கொள்ள விரும்புவோர் மலேசிய குடிநுழைவுப் பிரிவின் இணையத்தளம் வழியாக ஆவணங்களுடன் விண்ணப்பிக்க வேண்டும்.

இவர்களும் கொவிட்-19 பரிசோதனை உள்ளிட்ட பாதுகாப்பு நடைமுறைகளுக்கு உட்படுவது அவசியம்.

இம்மாதம் முற்பகுதியில் சிங்கப்பூர் வெளியுறவு அமைச்சர் விவியன் பாலகிருஷ்ணனும் மலேசிய வெளியுறவு அமைச்சர் ஹிஷாமுதீன் ஹுசைனும் சந்தித்துப் பேசியபோது, மே 17ஆம் தேதியிலிருந்து கருணை அடிப்படையிலான பயணங்களுக்கு அனுமதி வழங்கப்படும் என்று அறிவித்தனர்.

சிங்கப்பூர்-மலேசியா இடையே நிலவும் நெருக்கமான தொடர்பு காரணமாக இத்தகைய ஏற்பாடு அவசியம் என்று அப்போது அமைச்சர் விவியன் பாலகிருஷ்ணன் கூறியிருந்தார். இரு நாடுகளிலும் தொற்றுச் சம்பவங்கள் அதிகரித்துள்ளதால் கடுமையான புதிய கட்டுப்பாடுகள் அறிவிக்கப்பட்டுள்ளன.

கடந்த சனிக்கிழமையிலிருந்து சமூக ஒன்றுகூடலுக்கான வரம்பை சிங்கப்பூர் கடுமையாக்கியுள்ளது. மலேசியாவும் மாநிலம், மாவட்டங்களுக்கு இடையிலான நடமாட்டத்துக்குத் தடை விதித்துள்ளது.


சிங்கப்பூரிலிருந்து மலேசியா செல்வோர் 14 நாள் தனிமை உத்தரவை நிறைவேற்ற வேண்டும்

சிங்கப்பூரிலிருந்து மலேசியாவுக்குச் செல்லும் பயணிகள் அனைவரும் வரும் வியாழக்கிழமை (மே 13) முதல், 14 நாள் கட்டாய தனிமை உத்தரவின்கீழ் வைக்கப்படுவர். தற்போது அந்த தனிமை உத்தரவு 10 நாட்களாக உள்ளது.

மலேசியாவில் கிருமித்தொற்று நிலவரத்தைக் கண்காணிக்கும் தேசிய பாதுகாப்பு மன்றம் கடந்த வெள்ளிக்கிழமை இந்த முடிவை எடுத்ததாக மலேசிய சுகாதாரத்துறை தலைமை இயக்குநர் நூர் ஹிஷாம் அப்துல்லா இன்று (மே 10) தெரிவித்துள்ளார்.

இந்நிலையில், சிங்கப்பூர்-மலேசியா இருதரப்பு பயண ஏற்பாட்டையும் தற்காலிகமாக நிறுத்தி வைக்க மன்றம் ஒப்புக்கொண்டுள்ளது.


கொவிட்-19 பதில் நடவடிக்கைகளைத் தற்காத்துப் பேசும் மலேசிய அரசாங்கம்

மலேசியாவில் கொரோனா தொற்றைக் கட்டுப்படுத்த அரசாங்கம் நேற்று மூன்றாவது நடமாட்டக் கட்டுப்பாட்டை விதித்துள்ளது. இந்தக் கட்டுப்பாடு நாளை (மே 12) முதல் ஜூன் 7ஆம் தேதி வரை நடப்பில் இருக்கும்.

இந்நிலையில் கொவிட்-19 தொற்றைக் கட்டுப்படுத்துவதற்கு அரசாங்கம் தீவிரமாகச் செயல்படவில்லை என்ற குற்றச்சாட்டை அந்நாட்டின் பாதுகாப்புத்துறை மூத்த அமைச்சர் இஸ்மாயில் சப்ரி யாக்கோப் மறுத்துள்ளார்.

சுகாதாரத் துறை மற்றும் மற்ற துறைகளைச் சேர்ந்த குழுவினருடன் இணைந்து நடத்தப்பட்ட கூட்டு செய்தியாளர் கூட்டத்தில் அமைச்சர் இதனைத் தெரிவித்தார்.

இந்நிலையில் மலேசிய மாமன்னர் அல்-சுல்தான் அப்துல்லா, நடமாட்டக் கட்டுப்பாட்டின்போது அத்தியாவசியத் தேவையைத் தவிர வேறு எதற்கும் வீட்டைவிட்டு வெளியில் செல்ல வேண்டாம் என்று பொதுமக்களைக் கேட்டுக்கொண்டுள்ளார்.

“நாம் அவ்வாறு கட்டுப்பாட்டுடன் நடந்துகொள்வதன் வழி, தொற்றைக் கட்டுப்படுத்த பாடுபடும் முன்களப் பணியாளர்களுக்கு மறைமுகமாக உதவிசெய்ய முடியும்,” என்று அவர் ஓர் அறிக்கையின் மூலம் மக்களைக் கேட்டுக்கொண்டார்.

இந்த நடமாட்டக் கட்டுப்பாட்டின்போது திருமணம் உள்ளிட்ட சமூக ஒன்றுகூடல்கள், விழாக்காலங்களில் உறவினர்களின் வீடுகளுக்கு வருகைபுரிவது ஆகியவை தடைசெய்யப்பட்டுள்ளன. அத்துடன் கல்வி நிலையங்களும் மூடப்பட்டுள்ளன.

இந்நிலையில் இன்று (மே 11) அந்நாட்டில் புதிதாக 3,973 பேரை கொரோனா தொற்று பாதித்துள்ளது உறுதிசெய்யப்பட்டுள்ளது. அத்துடன் 22 கொவிட்-19 மரணங்கள் பதிவாகியுள்ளன என்று சுகாதாரத்துறை இயக்குநர் டாக்டர் நூர் ஹிஷாம் அப்துல்லா தெரிவித்தார்.


மலேசியாவில் ஜூன் மாதத்திற்குள் தொற்று எண்ணிக்கை அதிகரிக்கக்கூடும்

மலேசியாவில் கொரோனா தொற்றுப் பரவலைக் கட்டுப்படுத்த அரசாங்கம் கடுமையான நடமாட்டக் கட்டுப்பாடுகளையும் பாதுகாப்பு ஒழுங்குமுறைகளையும் விதித்துள்ளது. அவற்றை மக்கள் சரிவர பின்பற்றவில்லையெனில் வரும் ஜூன் மாதத்திற்குள் தொற்றுப் பாதிப்புகளின் தினசரி எண்ணிக்கை 8,000ஐத் தாண்டக்கூடும் என்று கூறப்படுகிறது. இது கடந்த வாரத்திற்கு முந்தைய தரவுகளின் அடிப்படையில் 5,000 எனக் கணிக்கப்பட்டது.

மலேசியாவில் தேசிய அளவில் இப்போது கொரோனா தொற்றின் மூன்றாவது அலையைக் கட்டுப்படுத்தும் வகையில் மூன்றாவது முறையாக முடக்கநிலை அறிவிக்கப்பட்டுள்ளது.

அந்த நாட்டில் இன்றைய நிலவரப்படி 4,113 புதிய தொற்றுப் பாதிப்புகள் பதிவாகியுள்ளன. பாதிக்கப்பட்டவர்களில் ஒருவர் மட்டும் வெளிநாட்டில் இருந்து வந்தவர். மற்றவர்கள் அனைவரும் சமூகத்தைச் சேர்ந்தவர்கள். இந்த எண்ணிக்கையைச் சேர்த்து மொத்தம் 462,190 பேர் தொற்றால் பாதிக்கப்பட்டுள்ளனர்.

சிலாங்கூரில் 1,269, கோலாலம்பூரில் 306, ஜோகூரில் 335, சரவாக்கில் 533 என தொற்றுப் பாதிப்புகள் பதிவாகியுள்ளன.

இன்றைய நிலவரப்படி 34 தொற்று மரணங்கள் பதிவாகியுள்ளன. மலேசியாவில் இதுவரை 1,822 பேர் தொற்றுக்குப் பலியாகிவிட்டனர். அங்கு மொத்தம் 41,471 பேர் தொற்றுக்குச் சிகிச்சை பெற்றுவருகின்றனர். 482 பேர் தீவிர சிகிச்சைப் பிரிவில் அனுமதிக்கப்பட்டுள்ளனர். 250 பேர் சுவாசக் கருவி உதவிடன் சிகிச்சை பெற்று வருகின்றனர். பேராக் மாநிலத்தில்தான் அதிகமானோர் தொற்றால் பாதிக்கப்படுகின்றனர்.


மலேசியாவில் நாளுக்கு நாள் அதிகரிக்கும் கிருமித்தொற்று பாதிப்பு

மலேசியாவில் கிருமித்தொற்று சம்பவங்கள் நாளுக்கு நாள் அதிகரித்துக் கொண்டே செல்லும் நிலையில், கடினமாக இருந்தாலும் மலேசிய மக்கள் நடமாட்ட கட்டுப்பாடுகளைப் பின்பற்ற வேண்டும் என்று மலேசிய முன்னாள் பிரதமர் மகாதீர் முகம்மது அழைப்பு விடுத்துள்ளார்.

இன்று (மே 20) அங்கு 6,806 பேர் தொற்றுக்கு ஆளானதாக சுகாதார அமைச்சு டுவிட்டர் பக்கத்தில் பதிவிட்டிருந்தது. 46 பேர் மாண்டனர். தொடர்ந்து இரண்டாவது நாளாக 6,000த்திற்கும் மேற்பட்ட கிருமித்தொற்று சம்பவங்கள் பதிவாகின.

திடுக்கிடும் அளவில் அதிகரித்துள்ள கிருமித்தொற்று சம்பவங்கள் உடனடியாகத் தடுக்கப்பட வேண்டும் என்றும் இந்த கடினமான காலகட்டத்தை மக்கள் கடந்து வருவதை அரசாங்கம் உறுதி செய்ய வேண்டும் என்றும் டாக்டர் மகாதீர் கூறினார்.

கொவிட்-19 கிருமிப் பரவல் சங்கிலியை உடைக்க மலேசியர்கள் ஒரு குறிப்பிட்ட காலத்திற்குத் தங்கள் வீடுகளிலேயே இருக்க வேண்டும், வருமானம் இல்லாதவர்களுக்கு உணவு வழங்கப்பட வேண்டும் எனவும் அவர் சொன்னார்.

“நடமாட்டக் கட்டுப்பாட்டு உத்தரவை மீண்டும் அறிமுகப்படுத்துவது சரியானது, ஆனால் அதை உடனடியாக செயல்படுத்துவதில் நாம் தயக்கம் காட்டுகிறோம்,” என்று இன்று (மே 20) அவர் வெளியிட்ட வலைப்பதிவு ஒன்றில் குறிப்பிட்டிருந்தார்.

தடுப்பூசி போடுவது விரைவுப்படுத்தப்பட வேண்டும் என்றும் அவர் சொன்னார்.


மலேசியாவில் தடுப்பூசி போட்டுக்கொண்டோர் எண்ணிக்கை மே 19ஆம் தேதி புதிய உச்சம்

மலேசியாவில் கடந்த புதன்கிழமை (மே 19) ஒரே நாளில் ஆக அதிகமாக 80,000க்கும் அதிகமானோருக்கு கொவிட்-19 தடுப்பூசி போடப்பட்டது.

கொவிட்-19 தடுப்பூசி விநியோகம் தொடர்பில் அமைக்கப்பட்ட சிறப்புக் குழு ஒன்று வெளியிட்ட ஆக அண்மைய தகவலின்படி, மலேசியாவில் கடந்த புதன்கிழமை 83,648 பேருக்குத் தடுப்பூசி போடப்பட்டது.

அந்த சிறப்புக் குழு, மக்களுக்குத் தடுப்பூசி போடப்படும் தினசரி எண்ணிக்கையை இவ்வாண்டு மார்ச் 2ஆம் தேதி வெளியிடத் தொடங்கியது. அந்த வகையில், கடந்த புதன்கிழமைதான் ஆக அதிகமானோருக்குத் தடுப்பூசி போடப்பட்டது.

அன்றைய தினம் தடுப்பூசி போட்டுக்கொண்ட 83,648 பேரில் 49,722 பேர் முதல் தடுப்பூசியைப் போட்டுக்கொண்டனர். எஞ்சிய 33,926 பேர் இரண்டாவது தடுப்பூசியைப் போட்டுக்கொண்டனர்.

மலேசியாவில் இந்த மாதம் 2ஆம் தேதி முதல் தடுப்பூசி போடப்படும் எண்ணிக்கை வேகமெடுக்கத் தொடங்கியது. ஆனால், நோன்புப் பெருநாள் விடுமுறையின்போது அந்த எண்ணிக்கைய சரியத் தொடங்கியது. அதன் பின்னர், கடந்த புதன்கிழமை ஒரே நாளில் தடுப்பூசி போட்டுக்கொண்டோரின் எண்ணிக்கை புதிய உச்சத்தை எட்டியது.

மலேசியாவில் இதுவரை மொத்தம் 2.2 மில்லியன் பேர் குறைந்தது ஒரு தடுப்பூசியைப் போட்டுக்கொண்டனர்.


மலேசியாவில் நிரம்பி வழியும் மருத்துவமனைகள்

மலேசியத் தலைநகர் கோலாலம்பூர் உட்பட கிள்ளான் பள்ளத்தாக்குப் பகுதியில் உள்ள பொது மருத்துவமனைகள் 113% கொள்ளளவுடன் செயல்பட்டு வருவதாக சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்துள்ளார்.

“அதிகமான நோயாளிகள் மோசமாகப் பாதிக்கப்பட்டுள்ளதால் அதைச் சமாளிக்க, படுக்கை மற்றும் சில கருவிகளுடன் பொதுப் பிரிவுகளும் தற்காலிகமாக தீவிர சிகிச்சைப் பிரிவுகளாக மாற்றப்பட வேண்டியுள்ளது. இருந்தாலும், கிருமித்தொற்றால் பாதிக்கப்படாத மற்ற நோயாளிகளுக்கு, தேவையான முக்கிய மருத்துவப் பராமரிப்பு கிடைக்கும் வாய்ப்பை இது குறைக்கிறது,” என்று ஃபேஸ்புக் வழியாக டாக்டர் நூர் ஹிஷாம் கூறியிருக்கிறார்.

மலேசியாவில் அடுத்த மாதம் 7ஆம் தேதி வரை நடமாட்டக் கட்டுப்பாட்டு ஆணை நடப்பில் இருக்கும்.


மலேசியா: ஒருநாள் தொற்று 7,000ஐ கடந்தது

மலேசியாவில் 24 மணி நேரத்தில் 7,289 பேர் கொவிட்-19 கிருமித்தொற்றால் பாதிக்கப்பட்டு உள்ளனர். கிருமிப் பரவல் தொடங்கியது முதல் மலேசியாவில் ஒரே நாளில் பதிவான ஆக அதிக எண்ணிக்கை இது. மேலும் முதல்முறையாக தொற்று எண்ணிக்கை 7,000ஐ கடந்துள்ளது.

இரு நாட்களுக்கு முன்னர் 6,976 என தொற்று எண்ணிக்கை பதிவானதே ஒரே நாளில் மலேசியாவில் பதிவான ஆக அதிக எண்ணிக்கை எனக் கருதப்பட்ட நிலையில் இன்று அது மேலும் அதிகரித்தது.

தொடர்ச்சியாக ஏழு நாட்கள் 6,000க்கும் மேற்பட்டவர்கள் பாதிக்கப்பட்டு வந்தனர்.

மலேசியாவில் இதுவரை தொற்றால் பாதிக்கப்பட்டோரின் எண்ணிக்கை 525,889ஆக அதிகரித்துவிட்டது.

மூன்றாம் கட்ட கிருமிப் பரவலை எதிர்த்து மலேசியா போராடி வருகிறது. ஏராளமானோர் பாதிக்கப்பட்டு வருவதால் மருத்துவமனைகளில் உள்ள தீவிரக் கண்காணிப்புப் பிரிவுகளில் படுக்கைகளுக்குத் தட்டுப்பாடு ஏற்பட்டு வருகிறது.


மலேசியாவில் கிருமித்தொற்று புதிய உச்சம்; முழு முடக்கநிலை அறிவிப்பு

மலேசியாவில் நாளுக்கு நாள் கிருமித்தொற்று எண்ணிக்கை புதிய உச்சத்தைத் தொடுவதால், கிருமிப் பரவலைக் கட்டுப்படுத்த அந்நாட்டில் முழு முடக்கநிலை அறிவிக்கப்பட்டுள்ளது.

ஜூன் 1ஆம் தேதியிலிருந்து ஜூன் 14ஆம் தேதி வரையில் நாடு முழுவதும் அனைத்து சமூக, பொருளியல் நடவடிக்கைகள் முற்றிலும் முடக்கப்படும் என்று அந்நாட்டின் பிரதமர் முகைதீன் யாசின் இன்று (மே 28) தெரிவித்தார்.

மற்றோர் உச்சமாக இன்று ஒரே நாளில் 8,290 பேர் கிருமித்தொற்றால் பாதிக்கப்பட்டதைத் தொடர்ந்து பிரதமரின் அறிவிப்பு வெளியாகியுள்ளது.

மிகவும் அத்தியாவசியமான பொருளியல் மற்றும் சேவைகள் மட்டுமே அனுமதிக்கப்படும் என்று அவர் கூறியுள்ளார்.


மலேசியாவில் புதிய உச்சமாக 9,020 பேருக்கு கிருமித்தொற்று

மலேசியாவில் புதிய உச்சமாக மேலும் 9,020 பேருக்கு கிருமித்தொற்று இன்று (மே 29) உறுதி செய்யப்பட்டுள்ளது.

அந்நாட்டில் கிருமிப் பரவல் தொடங்கியது முதல் ஒரே நாளில் இத்தனை பேருக்குத் தொற்று உறுதி செய்யப்பட்டிருப்பது இதுவே முதன்முறை.

மலேசியாவில் நாளுக்கு நாள் தொற்று அதிகரித்து வருவதைத் தொடர்ந்து, ஜூன் 1 முதல் 14ஆம் தேதி வரை இரு வாரங்களுக்கு முழு முடக்கநிலை அமல்படுத்தப்படும் என்று அந்நாட்டுப் பிரதமர் முகைதீன் யாசின் நேற்று (மே 28) அறிவித்தார்.
 அதன்படி, அத்தியாவசிய சேவை துறைகள் மட்டுமே இயங்க அனுமதிக்கப்படும்.


கிருமித்தொற்று தாக்கம்; ஜோகூர் பாருவில் சிரமப்படும் இந்திய வர்த்தகங்கள்

கொவிட்-19 கிருமிப் பரவல் காரணமாக கடந்த ஓராண்டாக சிங்கப்பூர்-மலேசிய எல்லை மூடப்பட்டிருப்பதால் ஜோகூர் பாருவில் கூட்டம் இல்லை. அதனால் அங்குள்ள இந்திய வர்த்தகங்கள் பெரும் பாதிப்பு அடைந்துள்ளதன.

ஜோகூர் பாரு இந்திய வர்த்தகச் சங்கத்தில் இடம்பெற்றுள்ள சுமார் 1500 வர்த்தகங்களில் பாதி, தங்களைக் காப்பாற்றிக் கொள்ள சிரமப்படுவதாகவும் மேலும் 30% வர்த்தகங்கள் மூடப்பட்டுள்ளதாகவும் சங்கத்தின் தலைவர் திரு பி.சிவக்குமார் ஸ்ட்ரெய்ட்ஸ் டைம்ஸ் நாளிதழிடம் கூறினார்.

“கடைகளின் வெளியே வாடகைக்கு விடப்படும் என்றோ விற்பனைக்கு என்றோ அறிவிப்புப் பலகைகள் மாட்டப்படுவதை அதிகமாகப் பார்க்க முடிகிறது. முன்பெல்லாம் கடை வாடகைகள் 15,000 முதல் 18,000 ரிங்கிட்டாக இருந்தது. இப்போது வாடகைத் தொகை பாதியாக குறைந்துள்ளது,” என்றார் திரு சிவக்குமார்.

ஜோகூர் பாருவில் உணவுக் கடைகளையும் அக்கம்பக்கக் கடைகளையும் நடத்தி வரும் என். நீல ராஜா ஓராண்டு பேராட்டத்துக்குப் பின்னர் 20 அக்கம்பக்கக் கடைகளையும் 10 இந்திய முஸ்லிம் உணவுக் கடைகளையும் மூடிவிட்டதாகச் சொன்னார். நிலைமை விரைவில் மேம்படாவிட்டால், எஞ்சியுள்ள ஏழு சிறிய கடைகளையும் நான்கு உணவுக்கடைகளையும் மூடப்போவதாக அவர் கூறினார்.

வாடகையும் சம்பளங்களும் கட்டுப்படியாகவில்லை என்றார் அவர்.

ஜோகூர் பாரு நகர்ப்பகுதி கடந்த ஓராண்டாக வெறிச்சோடிக் காணப்படுவதாக வங்கி நிர்வாகி பிரியசகி ராஜ் கூறினார்.


மலேசியாவில் மேலும் 7,452 பேருக்கு கிருமித்தொற்று

மலேசியாவில் இன்று (ஜூன் 5) புதிதாக 7,452 பேருக்கு கொவிட்-19 கிருமித்தொற்று உறுதி செய்யப்பட்டுள்ளது.

மாநில வாரியாக பார்க்கையில், ஆக அதிகமாக சிலாங்கூர் மாநிலத்தில் 2,509 பேருக்குத் தொற்று உறுதியானது. சுகாதாரத் துறை தலைமை இயக்குநர் நூர் ஹிஷாம் அப்துல்லா இதனை டுவிட்டரில் பதிவிட்டார்.

அதற்கு அடுத்த நிலைகளில் நெகிரி செம்பிலானில் 843 பேருக்கும் கூட்டரசுப் பிரதேசமான கோலாலம்பூரில் 678 பேருக்கும் சரவாக்கில் 651 பேருக்கும் தொற்று உறுதிப்படுத்தப்பட்டது.


மலேசியாவில் கொரோனா தொற்று 5,000க்கு கீழ் குறைந்தது

மலேசியாவில் இன்று (ஜூன் 14) 4,949 புதிய தொற்றுச் சம்பவங்கள் உறுதி செய்யப்பட்டுள்ளன.

சிலாங்கூரில் தொடர்ந்து அதிகமானோர் பாதிக்கப்பட்டுள்ளனர். அங்கு 1,523 பேருக்குத் தொற்று உறுதியானது.

இதற்கு அடுத்து சரவாக் (744), கோலாலம்பூர் (503), ஜோகூர் (430) ஆகிய இடங்களில் அதிக தொற்றுச் சம்வங்கள் பதிவாகயுள்ளதாக சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்துள்ளார்.


மலேசியாவில் தொடர்ந்து இரண்டாவது நாளாக கிருமித்தொற்று புதிய உச்சம்

மலேசியாவில் இன்று (ஜூலை 10) தொடர்ந்து இரண்டாவது நாளாக கொரோனா கிருமித்தொற்றால் பாதிக்கப்பட்டோர் எண்ணிக்கை புதிய உச்சத்தை எட்டியது.

அங்கு இன்று புதிதாக 9,353 பேருக்கு தொற்று உறுதியானது. நேற்று அந்நாட்டில் 9,180 பேருக்குத் தொற்று உறுதிப்படுத்தப்பட்டது.

இதற்கிடையே, முழுமையாக தடுப்பூசி போட்டுக்கொண்ட 2,000க்கும் அதிகமான சுகாதாரப் பராமரிப்பு ஊழியர்களுக்கு கொவிட்-19 தொற்று உறுதியானதாக மலேசிய சுகாதார அமைச்சர் ஆதம் பாபா கூறியதாக பெர்னாமா செய்தித்தளம் முன்னதாக குறிப்பிட்டிருந்தது. ஆனால், அவர்களில் எவருக்கும் கடுமையான பாதிப்பு ஏற்படவில்லை.


மலேசியாவில் கொவிட்-19 தொற்று மீண்டும் புதிய உச்சம்

மலேசியாவில் இன்று (ஜூலை 24) மற்றொரு புதிய உச்சமாக 15,902 பேருக்கு கொவிட்-19 தொற்று உறுதி செய்யப்பட்டுள்ளது.

அங்கு நேற்று 15,573 பேருக்குத் தொற்று உறுதி செய்யப்பட்டிருந்தது. இன்று தொடர்ந்து இரண்டாவது நாளாக மலேசியாவில் கிருமித்தொற்று புதிய உச்சத்தை எட்டியுள்ளது.

மலேசியாவில் ஆக அதிக மக்கள்தொகையைக் கொண்டிருக்கும் கிள்ளான் பள்ளத்தாக்கில்தான் அதிகமானோருக்குத் தொற்று பதிவாகி வருகிறது. இன்று பதிவான கிருமித்தொற்று எண்ணிக்கையில் அந்தப் பகுதி 65 விழுக்காடு அங்கம் வகிக்கிறது.

கிள்ளான் பள்ளத்தாக்கைச் சேர்ந்த சிலாங்கூரிலும் கோலாலம்பூரிலும் கிட்டத்தட்ட 10,000 பேருக்குத் தொற்று கண்டறியப்பட்டுள்ளது.


மலேசியாவில் தொற்று மரணங்கள் அதிகரிப்பு

மலேசியாவில் கொரோனா கிருமித்தொற்றுக்குப் பலியாவோர் எண்ணிக்கை நாளுக்கு நாள் அதிகரித்து வருகிறது.

தொற்று மரணங்கள் கடந்த ஏப்ரல் மாதத்தில் இருந்து தொடர்ந்து அதிகரித்து வருகிறது. அந்த எண்ணிக்கை நேற்று 207ஆக பதிவாகியிருந்தது.

கடந்த ஆண்டில் வாரம் ஒரு முறை ஒரு தொற்று மரணத்தையே கையாண்டதாகக் கூறும் இறுதிச்சடங்கு நிறுவனத்தின் முகம்மது ரஃபியூடின் ஸைனல் ரஸித், இப்போதெல்லாம் 30 மரணங்களைக் கையாள்வதாகத் தெரிவித்துள்ளார்.

Remote video URL

தினசரி தொற்று எண்ணிக்கையும் அதிகரித்த வண்ணம் உள்ளது. கடந்த ஞாயிற்றுக்கிழமை மட்டும் புதிதாக 17,045 பேர் தொற்றால் பாதிக்கப்பட்டுள்ளனர். மலேசியாவில் தொற்று நெருக்கடி காலம் தொடங்கியதில் இருந்து இதுவே ஆக அதிகமான எண்ணிக்கை என்று கூறப்படுகிறது.

மலேசிய மருத்துவமனைகளில் கடந்த சில வாரங்களாக தொற்று நோயாளிகள் குவிந்தவாறு உள்ளனர்.


குழந்தையைப் பெற்று மூன்று நாள்கள் கழித்து கொவிட்-19 தொற்றால் மலேசிய பாடகர் மரணம்

மலேசிய பாடகர் சித்தி சாரா ரய்சுதீன் கொவிட்-19 தொற்றால் ஏற்பட்ட உடல்நலப் பிரச்சினை காரணமாக இன்று (ஆகஸ்ட் 9) காலை மரணமடைந்தார். அவருக்கு வயது 36.

மூன்று நாள்களுக்கு முன்புதான் தமது நான்காவது பிள்ளையை அவர் ஈன்றெடுத்தார்.

கடுமையான இருமல், உயிர்வாயு அளவு குறைந்ததைத் தொடர்ந்து ஆகஸ்ட் 4ஆம் தேதி அவர் மருத்துவமனையில் அனுமதிக்கப்பட்டார்.

Instagram URL

View this post on Instagram

A post shared by Siti Sarah Raissuddin (@sitisarahraissuddin)

அதே நாள் கோமாவில் இருந்த அவருக்கு இரு நாள்கள் கழித்து அவசர சிசேரியன் அறுவை சிகிச்சை மேற்கொள்ளப்பட்டது. அவர் கருவில் சுமந்திருந்த ஆண் குழந்தையைக் காப்பாற்றுவதற்காக அவசர அறுவை சிகிச்சை மேற்கொள்ளப்பட்டது.

சித்தி சாரா, அவரது 36 வயது கணவர், ஆறுக்கும் 10க்கும் இடைப்பட்ட வயதுடைய மூன்று பிள்ளைகள் ஆகியோருக்கு ஜூலை 25ஆம் தேதி கொவிட்-19 தொற்று உறுதிப்படுத்தப்பட்டதாக மலேசிய நாளிதழான தி ஸ்டார் செய்தியில் குறிப்பிட்டது.

அவர்களது குடும்பத்தில் பணியாற்றிய இல்லப் பணிப்பெண்ணிடமிருந்து அவர்களுக்கு கிருமி தொற்றியதாகக் கூறப்படுகிறது.

ஜூலை 26, ஆகஸ்ட் 1 ஆகிய தேதிகளில் தமது கணவர், பிள்ளைகளுக்கு கொவிட்-19 தொற்றுப் பரிசோதனை நடத்தப்படுவதைக் காட்டும் காணொளிகளை தமது இன்ஸ்டகிராம் பக்கத்தில் சித்தி சாரா பதிவேற்றம் செய்திருந்தார்.


மலேசியாவில் புதிதாக 21,468 பேருக்கு கொவிட்-19 தொற்று

மலேசியாவில் இன்று (ஆகஸ்ட் 13) புதிதாக 21,468 பேருக்கு கொவிட்-19 தொற்று உறுதிப்படுத்தப்பட்டுள்ளது. அந்நாட்டில் கிருமித்தொற்றால் பாதிக்கப்பட்டோர் மொத்த எண்ணிக்கை 1,363,683ஆக உயர்ந்துள்ளது.

கிருமித்தொற்று காரணமாக மேலும் 277 பேர் உயிரிழந்துவிட்டனர். கிருமித்தொற்றால் உயிரிழந்தோர் மொத்த எண்ணிக்கை 11,968ஆக அதிகரித்துள்ளது.

கிருமித்தொற்றிலிருந்து குணமடைந்த மேலும் 17,025 பேர் வீடு திரும்பியுள்ளதாக சுகாதார அமைச்சின் தலைமை இயக்குநர் நூர் ஹிஷாம் அப்துல்லா தெரிவித்துள்ளார்.

தீவிர சிகிச்சைப் பிரிவில் 1,075 பேர் உள்ளனர். அவர்களில் 537 பேருக்கு உயிர்வாயு அளிக்கப்பட்டு வருகிறது.


கொவிட்-19 சூழலில் மலேசியாவில் 78,000 தம்பதிகள் மணமுறிவு

மலேசியாவில் கடந்த ஆண்டு கொவிட்-19 பெருந்தொற்றுச் சூழல் தொடங்கியதிலிருந்து இதுவரை கிட்டத்தட்ட 78,000 தம்பதிகள் மணமுறிவு செய்துகொண்டதாக அந்நாட்டுப் பிரதமர் இஸ்மாயில் சப்ரி யாக்கோப் தெரிவித்துள்ளார்.

கடந்த ஆண்டு மார்ச் முதல் இவ்வாண்டு ஆகஸ்ட் வரை, முஸ்லிம்கள் அல்லாத 10,346 தம்பதிகளும் 66,440 முஸ்லிம் தம்பதிகளும் மணமுறிவு செய்துகொண்டதாக அவர் கூறினார்.

முஸ்லிம் அல்லாத தம்பதிகளைப் பொறுத்தவரை, ஆக அதிகமாக சிலாங்கூர் மாநிலத்தில் 3,160 தம்பதிகள் மணமுறிவு செய்துகொண்டனர். அடுத்தடுத்த நிலைகளில் கோலாலம்பூரில் 2,893 தம்பதிகளும் பேராக்கில் 1,209 தம்பதிகளும் மணமுறிவு செய்துகொண்டனர்.

முஸ்லிம் தம்பதிகளைப் பொறுத்தமட்டில், ஆக அதிகமாக ஜோகூரில் 7,558 தம்பதிகள் மணமுறிவு செய்துகொண்டனர். அடுத்ததாக, கெடாவில் 5,985 தம்பதிகளும் கிளந்தானில் 5,982 தம்பதிகளும் மணமுறிவு செய்துகொண்டனர்.

மலேசிய நாடாளுமன்றத்தின் கீழவையில் புதன்கிழமை (செப்டம்பர் 15) டாக்டர் ஹசன் பஹ்ரோம் எழுப்பிய கேள்விக்கு பிரதமர் இஸ்மாயில் அனுப்பிய எழுத்துபூர்வ பதிலில் இதனைத் தெரிவித்ததாக தி ஸ்டார் ஊடகம் செய்தி வெளியிட்டுள்ளது.

கொவிட்-19 பெருந்தொற்றுச் சூழலும் அதனால் விதிக்கப்பட்டுள்ள நடமாட்டக் கட்டுப்பாடுகளும் திருமணமான தம்பதிகள்மீதும் குடும்ப அமைப்பின்மீதும் நெருக்குதலை ஏற்படுத்தியுள்ளது என திரு இஸ்மாயில் குறிப்பிட்டார்.


மலேசியா: எல்லைக் கட்டுப்பாடு, பயணத் தடை விரைவில் நீக்கப்படலாம்

மலேசியாவில் மாநிலங்களுக்கு இடையே பயணம் செய்வதற்கான தடை அடுத்த மாதம் முதல் நீக்கப்படலாம் என எதிர்பார்க்கப்படுகிறது.

இவ்வேளையில், நாட்டின் எல்லைகளைத் திறப்பது குறித்தும் மலேசியா பரிசீலித்து வருவதாக ‘தி ஸ்டார்’ ஊடகம் செய்தி வெளியிட்டுள்ளது.

தேசிய மீட்சி மன்றத்தின் தலைவர் முகைதீன் யாசின் இவ்வாறு குறிப்பிட்டுள்ளதாக அந்நாளிதழ் தெரிவித்தது.

கொவிட்-19 தொற்றுக்கு எதிராக முழுமையாகத் தடுப்பூசி போட்டுக்கொண்டுள்ள மலேசியர்கள் வெளிநாடுகளுக்குப் பயணம் மேற்கொள்வதை அனுமதிப்பது தொடர்பில் அமைச்சர்கள் இவ்வாரம் கூடிப் பேசவுள்ளனர்.

அத்துடன், மலேசியாவிற்குள் சுற்றுப்பயணிகளையும் வர்த்தகப் பயணிகளையும் அனுமதிப்பது குறித்தும் விவாதிக்கப்படும் என்று நேற்று நடந்த கூட்டத்திற்குப் பின் திரு முகைதீன் கூறினார்.

இந்த விவகாரம் குறித்து பிரதமரிடம் ஆலோசிக்கப்படும் என்றும் விரைவில் இது தொடர்பான அறிவிப்பு வெளியாகலாம் என்றும் அவர் சொன்னார்.

இந்நிலையில், மலேசியாவில் மேலும் 11,332 பேருக்குக் கிருமித்தொற்று உறுதியானது. கடந்த சில நாள்களாக கொரோனா பாதிப்பு இறங்குமுகமாக இருந்த நிலையில், அது மீண்டும் கூடியது. ஆக அதிகமாக, சரவாக் மாநிலத்தில் 2,358 பேர் புதிதாக பாதிக்கப்பட்டனர்.


ஜோகூர் நம்பிக்கை: அக்டோபர் இறுதிக்குள் 90 விழுக்காட்டினருக்குத் தடுப்பூசி

அக்டோபர் இறுதிக்குள் 90 விழுக்காடு பெரியவர்களுக்கு முழுமையாகத் தடுப்பூசி போட்டு முடிக்கப்படும் என்று ஜோகூர் நம்பிக்கை தெரிவித்துள்ளது.

ஜோகூர் முதல்வர் ஹஸ்னி முஹம்மது, 12 முதல் 17 வயது வரையிலானவர்களுக்கு தடுப்பூசி போடும் திட்டத்தை தொடங்கி வைத்தார். அப்போது பேசிய அவர், தனது தடுப்பூசி இலக்கைப் பற்றி விவரித்தார்.

“அக்டோபருக்குள் மாணவர்கள் மட்டுமல்ல, ஜோகூர் முழுவதும் அனைவருக்கும் தடுப்பூசி போடும் பணி நிறைவேற்றப்படும். தேசிய மற்றும் மாநில அளவிலான இலக்கு பூர்த்தி செய்யப்படும். அதாவது, 90 விழுக்காடு மக்களுக்குத் தடுப்பூசி போடும் இலக்கை ஜோகூர் எட்டிவிடும்,” என்று முதல்வர் கூறினார்.

செப்டம்பர் 24ஆம் தேதி வரையில் மொத்தம் 37,144 பதின்ம வயதினருக்கு முதல் தடுப்பூசி போடப்பட்டு உள்ளது. 1,892 இளையர்கள் முழுமையாகத் தடுப்பூசி போட்டு முடித்துள்ளனர்.

சனிக்கிழமைவரை பெரியவர்களில் 82.5 விழுக்காட்டினருக்கு முழுமையாகத் தடுப்பூசி போடப்பட்டுள்ளது. 93.5 விழுக்காட்டினர் ஒருமுறை தடுப்பூசி போட்டுள்ளனர்.


ஏர்ஏஷியா: முழுமையாகத் தடுப்பூசி போட்டுக்கொண்ட பயணிகளுக்கே விமானத்தில் அனுமதி

ஏர்ஏஷியா குழுமத்தின் மலேசியப் பிரிவு, முழுமையாகத் தடுப்பூசி போட்டுக்கொண்ட பயணிகளை மட்டுமே அதன் விமானங்களில் அனுமதிக்கும்.

உள்நாட்டு விமானச் சேவைகளைத் தொடர்வதற்கான ஆயத்தப் பணிகளை அக்குழுமம் மேற்கொண்டு வருகிறது. பிற்பாடு அனைத்துலக விமானச் சேவைகளையும் தான் தொடரவுள்ளதாக புதன்கிழமை (அக்டோபர் 6) தெரிவித்தது.

இன்னும் முழுமையாகத் தடுப்பூசி போட்டுக்கொள்ளாத 18 வயதுக்கும் கீழ் உடையோர் விமானப் பயணம் மேற்கொள்ள, தடுப்பூசி போட்டுக்கொண்ட குடும்பத்தார் உடனிருக்க வேண்டும் என்று ஏர்ஏஷியா கூறியது.

வெளிநாடுகளுக்குப் பயணம் மேற்கொள்வோர் முழுமையாகத் தடுப்பூசி போட்டிருக்க வேண்டும் என்று ஆஸ்திரேலியாவின் குவாண்டாஸ் நிறுவனம் கடந்த மாதம் கூறியிருந்தது. அதேபோன்ற அறிவிப்பு ஒன்றை ஏர் நியூசிலாந்து நிறுவனமும் இவ்வாரத் தொடக்கத்தில் வெளியிட்டிருந்தது.


கொவிட்-19 தொற்றைக் குணப்படுத்தும் மாத்திரைகளை வாங்கும் மலேசியா

கொவிட்-19க்கு சிகிச்சையளிக்க உதவும் ‘மோல்னுபிரவிர்’ மாத்திரைகளை அமெரிக்காவின் ‘மெர்க்’ என்ற மருந்துத் தயாரிப்பு நிறுவனத்திடமிருந்து வாங்க மலேசியா ஒப்பந்தம் செய்துள்ளது.

இந்த ஒப்பந்தத்தின் மூலம் 150,000 மாத்திரைகளை மலேசியா வாங்கவிருக்கிறது. மலேசிய சுகாதார அமைச்சர் கைரி ஜமாலுதீன் இன்று வியாழக்கிழமை (அக்டோபர் 7) இதனைத் தெரிவித்தது.

“கொவிட்-19 கிருமியுடன் வாழும் நிலையை நோக்கிச் செல்லும் நாம், அதற்குத் தயார்ப்படுத்தும் பணிகளின் ஒரு பகுதியாக இந்த மாத்திரைகளை வாங்க முடிவு எடுத்துள்ளோம்,” என்றார் அவர்.

எனினும், இந்த மாத்திரைகளை வரவழைப்பதால் தடுப்பூசிகள் இனி தேவைப்படாது என்று அர்த்தமாகிவிடாது என்பதை திரு கைரி தெளிவுபடுத்தினார். கிருமித்தொற்றைத் தவிர்க்கவும் கிருமித்தொற்றால் ஏற்படும் பாதிப்பைக் குறைவுக்கவும் தடுப்பூசிகள் முக்கியப் பங்கு வகிப்பதாக அவர் சொன்னார்.

“மோல்னுபிரவிர் மாத்திரைகளால் தொற்றைத் தவிர்க்க இயலாது. ஏற்கெனவே தொற்றுக்கு ஆளானவர்களுக்கே இவை பலன்தரும். எனவே, தொற்றுப் பாதிப்பை மட்டுப்படுத்த தடுப்பூசிகள், மாத்திரைகள் இவ்விரண்டும் நமக்குத் தேவை,” என்றார் திரு கைரி.


மலேசியாவில் மேலும் 6,709 பேர்க்கு கொரோனா; ஜூலை 5க்குப் பிறகு ஆகக் குறைவான பாதிப்பு

கோலாலம்பூர்: மலேசியாவில் புதிதாக 6,709 பேர்க்கு கொவிட்-19 தொற்று உறுதிப்படுத்தப்பட்டுள்ளதாக சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா இன்று திங்கட்கிழமை தெரிவித்தார்.

 இவ்வாண்டு ஜூலை 5ஆம் தேதிக்குப் பிறகு, ஒருநாளில் அங்கு பதிவான ஆகக் குறைவான கொரோனா பாதிப்பு இதுதான். ஜூலை 5ஆம் நாளன்று 6,387 பாதிப்புகள் பதிவாகி இருந்தன.

 இதனிடையே, மலேசியாவில் 18 வயதிற்கு மேற்பட்டோரில் 90 விழுக்காட்டினர்க்குமேல், அதாவது 21,073,042 பேர்க்கு கொரோனா தடுப்பூசி போடப்பட்டுவிட்டதாகத் தெரிவிக்கப்பட்டுள்ளது.

 பெரியவர்களில் இன்னும் 5.2 விழுக்காட்டினர், அதாவது 1,224,080 பேர் இன்னும் தடுப்பூசி போட்டுக்கொள்ளவில்லை.


மலேசிய அமைச்சர் எச்சரிக்கை: தடுப்பூசி போடாதவர்களுக்கு வாழ்க்கை சிரமமாகும்

தடுப்பூசி போட்டுக்கொள்ள மறுப்பவர்களின் வாழ்க்கையை சிரமமாக்குவோம் என்று மலேசிய சுகாதார அமைச்சர் கைரி ஜமாலுதீன் எச்சரித்துள்ளார்.

“தடுப்பூசி போட்டுக்கொள்ள வேண்டாம் என்று நீங்கள் எடுத்த முடிவால் சிரமமான வாழ்ககையை எதிர்நோக்க வேண்டியிருக்கும்,” என்று அவர் குறிப்பிட்டார்.

தகுதியான மருத்துவச் சான்றிதழ் வைத்துள்ள தடுப்பூசி போடாதவர்களுக்கு இது பொருந்தாது என்றார் அவர்.

“உங்களுக்குத் தடுப்பூசி போடக்கூடாது என்றால் மைசெஜாத்ரா செயலி வழி விலக்கு அளிப்போம். ஆனால் தடுப்பூசி போட வேண்டாம் என்று நீங்கள் விரும்பினால் உங்களுடைய வாழ்க்கை சிரமமாகும்.

“நீங்கள் உணவகத்தில் அமர்ந்து சாப்பிட முடியாது, கடைத்தொகுதிகளுக்குள் நுழைய அனுமதியிருக்காது,” என்று அமைச்சர் கைரி விளக்கினார்.

தடுப்பூசி அனைவருக்கும் கட்டாயமாக்கப்படுமா என்று கேட்டதற்கு, அடுத்த வாரம் தேசிய சோதனை உத்திகள் வெளியிடப்படும்போது, தடுப்பூசி போடாதவர்கள் சொந்தச் செலவில் வாரந்தோறும் கட்டாயம் சோதனைக்குச் செல்வது குறித்த விவரங்கள் இடம்பெற்று இருக்கும் என்று அமைச்சர் சொன்னார்.


லங்காவித் தீவுக்குச் செல்ல நவம்பர் 15 முதல் வெளிநாட்டுப் பயணிகளுக்கு அனுமதி

லங்காவி: மலேசியாவின் லங்காவித் தீவுக்கு வரும் முழுமையாகத் தடுப்பூசி போட்டுக்கொண்ட அனைத்துலகப் பயணிகள் வரும் நவம்பர் 15ஆம் தேதி முதல் தனிமைப்படுத்திக்கொள்ள தேவையில்லை என்று மலேசியப் பிரதமர் இஸ்மாயில் சப்ரி யாக்கோப் தெரிவித்துள்ளார்.

மலேசிய சுகாதார அமைச்சு, வெளியுறவு அமைச்சு, குடிநுழைவுத் துறை ஆகியவற்றால் அனுமதிக்கப்பட்ட நாடுகளில் இருந்து வரும் பயணிகளுக்கு லங்காவித் தீவு தனது கதவுகளைத் திறந்துவிடுகிறது.

இந்த முன்னோடித் திட்டம் நவம்பர் 15ஆம் தேதி தொடங்கி மூன்று மாதங்களுக்கு இடம்பெறும்.

லங்காவித் தீவுக்குப் புறப்படுவதற்கு 72 மணிநேரத்திற்கு முன்பும் லங்காவிக்கு வந்திறங்கிய இரண்டாவது நாளிலும் பயணிகள் கொவிட்-19 பரிசோதனை செய்துகொள்ள வேண்டும்.

குறைந்தது 80,000 அமெரிக்க டாலர் (S$107,616) மதிப்பிலான காப்பீடு வைத்திருப்பதும் அவர்கள் லங்காவியில் குறைந்தபட்சம் மூன்று நாட்கள் தங்கியிருக்க வேண்டியதும் அவசியம்.

இந்த முன்னோடித் திட்டத்தை ஆராய்ந்த பிறகு, இது மற்ற பகுதிகளுக்கும் விரிவுபடுத்தப்படும் என்று பிரதமர் இஸ்மாயில் சொன்னார்.


கொவிட்-19 கட்டுப்பாடுகளைத் தளர்த்தும் ஜோகூர்

மலேசியாவின் ஜோகூர், திரங்கானு மாநிலங்கள் வரும் திங்கட்கிழமை (அக்டோபர் 25) கொவிட்-19 கட்டுப்பாடுகளைத் தளர்த்துகின்றன.

தேசிய மீட்சித் திட்டத்தில் மூன்றாம் கட்டத்திலிருந்து நான்காம் கட்டத்திற்கு அவை மாறுகின்றன. நான்காம் கட்டத்தில் பொது, தனியார் துறை வேலையிடங்கள் 100 விழுக்காடு இயங்கலாம். தற்போது, அது 80 விழுக்காடாக உள்ளது.

நேரடி நிகழ்ச்சிகள், திருமண உபசரிப்பு நிகழ்வுகள் போன்ற சமூக நடவடிக்கைகளும் நடைபெற அனுமதி வழங்கப்படும். அவை 50 விழுக்காடு இயங்கலாம்.

மலேசியப் பிரதமர் இஸ்மாயில் சப்ரி யாக்கோப் இதனை இன்று வெள்ளிக்கிழமை (அக்டோபர் 22) அறிவித்தார்.


கோவேக்சின் தடுப்பூசி போட்டுக்கொண்டோர் மலேசியா செல்ல அனுமதி

கோத்தா பாரு: இந்தியாவின் கோவேக்சின் தடுப்பூசியைப் போட்டுக்கொண்ட பயணிகள் மலேசியாவுக்கு வரலாம் என்று மலேசிய சுகாதார அமைச்சர் கைரி ஜமாலுதீன் தெரிவித்துள்ளார்.

இந்தியாவின் பாரத் பயோடெக் நிறுவனம் தயாரித்துள்ள கொவிட்-19 தொற்றுக்கு எதிரான கோவோக்சின் தடுப்பூசியை அவசரகாலத்துக்குப் பயன்படுத்த உலக சுகாதார நிறுவனம் அண்மையில் ஒப்புதல் வழங்கியது.

அதனைத் தொடர்ந்து ஆஸ்திரேலியா உள்ளிட்ட சில நாடுகள், கோவேக்சின் தடுப்பூசி போட்டுக்கொண்ட பயணிகளுக்கு அனுமதி அளிப்பதாகக் கூறி உள்ளன.

இந்நிலையில், கிளந்தானிலுள்ள ஒரு மருத்துவமனைக்கு நேற்று வருகையளித்த திரு கைரி, கோவேக்சினுக்கு உலக சுகாதார நிறுவனம் ஒப்புதல் வழங்கியதற்காக இந்தியாவுக்கு வாழ்த்துத் தெரிவித்தார்.

செய்தியாளர்களிடம் பேசிய அவர், “இந்தியத் தயாரிப்புத் தடுப்பூசியை மலேசியா பயன்படுத்தாவிட்டாலும் அந்தத் தடுப்பூசி போட்டுக்கொண்டவர்களை வரவேற்கும்,” என்றார்.

மலேசியாவிடம் போதுமான அளவுக்கு தடுப்பூசி கைவசம் உள்ளதால் கோவேக்சின் போன்ற வேறு தடுப்பூசிகளை வாங்க வேண்டிய அவசியம் எழவில்லை என்றும் அவர் கூறினார்.

கோவேக்சின் தடுப்பூசி 78 விழுக்காடு தடுப்பாற்றல் கொண்டது என பாரத் பயோடெக் நிறுவனம் ஏற்கெனவே தெரிவித்திருந்தது.


மலேசியாவில் தொற்று அதிகரிப்பு; மேலும் உயரலாம் என அச்சம்

கோலாலம்பூர்: மலேசியாவில் கடந்த மாதம் 22ஆம் தேதிக்குப் பிறகு ஆக அதிகமாக இன்று வெள்ளிக்கிழமை 6,517 பேர்க்கு கொவிட்-19 தொற்று உறுதிப்படுத்தப்பட்டுள்ளது.

 தொடர்ந்து மூன்றாவது நாளாக 6,000க்குமேல் புதிய பாதிப்புகள் பதிவாகியுள்ளன.

 கிருமித்தொற்றால் பாதிக்கப்பட்ட ஒருவரிடம் இருந்து சராசரியாக வேறு எத்தனை பேர்க்கு தொற்று பரவலாம் என்பதைக் குறிப்பிடும் ‘ஆர்-நாட் (R0) மதிப்பு ஒன்றை எட்டியுள்ளது. நேற்று இம்மதிப்பு 0.99 ஆக இருந்தது.

 சிலாங்கூர் (1.03), கிளந்தான் (1.02), கோலாலம்பூர் (1.04), புத்ராஜெயா (1.16), நெகிரி செம்பிலான் (1.01), பாகாங் (1.01) ஆகிய இடங்களில் அவ்விகிதம் ஒன்றைவிடக் கூடுதலாக இருக்கிறது.

 மலேசியாவில் இவ்வாண்டு ஜூலை பிற்பகுதியில் இருந்து கிருமித்தொற்று இறங்குமுகத்தில் இருந்து வந்த நிலையில், அக்டோபர் 20ஆம் தேதியில் இருந்து நிலைமை தலைகீழானது.

 தேசிய அளவில் கடந்த ஏழு நாள்களில் கிருமித்தொற்றுக்காக மருத்துவமனையில் அனுமதிக்கப்பட்டோர் எண்ணிக்கை, அதற்கு முந்திய வாரத்தைக் காட்டிலும் 3.3% குறைந்தது.

 ஆனாலும், திரெங்கானு (33%), கோலாலம்பூர் (17%), நெகிரி செம்பிலான் (10%) ஆகிய வட்டாரங்களில் அது கூடியுள்ளது.

 இதனுடன், மலாக்காவிலும் சரவாக்கிலும் சட்டமன்றத் தேர்தல் நடக்கவிருப்பதும் மக்களிடையே அச்சத்தை ஏற்படுத்தியுள்ளது.

 “சாபாவில் நிகழ்ந்ததைப்போல, இவ்விரு மாநிலத் தேர்தல்களும் புதிய கொரோனா அலையை உருவாக்கிவிடுமோ என்று மிகுந்த கவலையாக இருக்கிறது,” என்றார் கணக்காளராகப் பணியாற்றும் ஆலியா ஸைனல், 30.

 பொதுநலனைக் கருத்தில்கொண்டு, மலாக்காவில் தேர்தல் தொடர்பான ஒன்றுகூடல்களுக்கு அனுமதியில்லை என்று சுகாதார அமைச்சர் கைரி ஜமாலுதீன் கடந்த மாதம் அறிவித்திருந்தார்.

 நேற்று வியாழக்கிழமை நிலவரப்படி, மலேசியாவில் கிட்டத்தட்ட 75.7 விழுக்காட்டினர் முழுமையாகவும் 78.3 விழுக்காட்டினர் குறைந்தது ஒரு தடுப்பூசியேனும் போட்டுக்கொண்டுள்ளனர்.


சிங்கப்பூருக்கும் மலேசியாவுக்கும் இடையே நிலவழி பயணம் இன்னும் ஒரு சில வாரங்களில் தொடங்கக்கூடும்

சிங்கப்பூருக்கும் மலேசியாவுக்கும் இடையே நிலவழி பயணங்கள் இன்னும் ஒரு சில வாரங்களில் தொடங்கக்கூடும். தடுப்பூசிப் பயணத்தடத் திட்டத்தைப் போன்ற ஓர் பயண ஏற்பாட்டின்கீழ் இது சாத்தியமாகும்.

கொவிட்-19 தொற்றுக்கெதிரான அமைச்சுகள்நிலை பணிக்குழு இன்று திங்கட்கிழமை (நவம்பர் 15) நடத்திய செய்தியாளர் சந்திப்பில் பேசிய வர்த்தக, தொழில் அமைச்சர் கான் கிம் யோங், இதன் தொடர்பில் மலேசியாவுடனான பேச்சுவார்த்தை நல்ல முன்னேற்றம் கண்டு வருவதாகத் தெரிவித்தார். ஆனால், அதுகுறித்த மேல்விவரங்களை அவர் வெளியிடவில்லை.

“இன்னும் ஒரு சில வாரங்களில் நிலவழி பயணங்களைத் தொடங்க நாங்கள் செயல்பட்டு வருகிறோம்,” என்றார் அவர்.

சிங்கப்பூருக்கும் மலேசியத் தலைநகர் கோலாலம்பூருக்கும் இடையே நவம்பர் 29ஆம் தேதியிலிருந்து தடுப்பூசிப் பயணத்தடத் திட்டம் தொடங்கப்படும் என முன்னதாக அறிவிப்பு வெளியாகியிருந்தது. இது, விமானப் பயண ஏற்பாடாகும்.

சிங்கப்பூருக்கும் மலேசியாவுக்கும் இடையே நிலவழி பயணம் எப்போது தொடங்கும் என இருநாட்டு மக்களும் பெரும் எதிர்பார்ப்புடன் உள்ளனர்.

கொவிட்-19க்கு முந்தைய சூழலில், உட்லண்ட்ஸ் கடற்பாலம் மற்றும் துவாஸ் இரண்டாம் இணைப்புப் பாலம் வழியாக நாள்தோறும் ஏறத்தாழ 415,000 பேர் பயணம் செய்தனர்.


மலேசியாவில் நான்காவது கிருமித்தொற்று அலை: நிபுணர்கள் எச்சரிக்கை

அண்மையில் மலாக்காவில் நடந்த சட்டமன்றத் தேர்தலால் மலேசியாவில் கொவிட்-19 நான்காவது அலை உருவாக வாய்ப்புள்ளதாகச் சுகாதார வல்லுநர்கள் எச்சரித்து உள்ளனர்.

அப்படி நான்காவது அலை உருவானால், ‘டெல்டா’ போன்ற உருமாறிய கிருமிகளாலேயே அதிக பாதிப்பு ஏற்படலாம் என்றும் அதனால் மருத்துவமனையில் அனுமதிக்கப்படுவதும் இறப்பு விகிதமும் கூடலாம் என்றும் அவர்கள் தெரிவித்துள்ளனர்.

இந்நிலையில், கடந்த சனிக்கிழமை மலாக்காவில் நடந்த சட்டமன்றத் தேர்தல் எதிரொலியாக இன்னொரு கொரோனா அலை உருவானால் அதனை எதிர்கொள்ள அரசாங்கம் தயாராக இருப்பதாக மலேசிய சுகாதாரத் துணை அமைச்சர் ஏரன் அகோ டகாங் கூறியிருக்கிறார். தேர்தல் முடிந்து 10-14 நாள்களுக்குப் பிறகே விளைவுகள் தெரியவரும் என்று அவர் சொன்னார்.

இதனிடையே, டிசம்பர் 18ஆம் தேதி சரவாக் மாநில சட்டமன்றத் தேர்தல் நடைபெறவிருக்கிறது.


மலேசியாவில் இரண்டாவது நபருக்கு ஓமிக்ரான் தொற்று

மலேசியாவில் இரண்டாவது நபரிடம் கொவிட்-19 ஓமிக்ரான் தொற்று கண்டறியப்பட்டுள்ளது.

நைஜீரியாவில் இருந்து தம்முடைய குடும்பத்தாருடன் மலேசியா திரும்பிய எட்டு வயதுச் சிறுமிக்குத் தொற்று உறுதியானது.

மலேசிய சுகாதார அமைச்சர் கைரி ஜமாலுதீன் இதனைத் தெரிவித்தார். மேலும், திரிபு வகையைக் கண்டறிய, 18 பேரிடமிருந்து பெறப்பட்ட பரிசோதனை மாதிரிகள் மரபணு பரிசோதனைக்கு அனுப்பப்பட்டுள்ளதாகவும் அவர் தெரிவித்தார்.

அவற்றின் முடிவுகள் வெள்ளிக்கிழமை (டிசம்பர் 17) வெளியாகும் என எதிர்பார்க்கப்படுகிறது.

அந்தச் சிறுமி, அவரது தாயார் மற்றும் உடன்பிறப்புடன் டிசம்பர் 5ஆம் தேதி மலேசியா வந்திறங்கியதாக திரு கைரி சொன்னார். கத்தார் தலைநகர் தோஹா வழியாக அவர்கள் மலேசியா சென்றனர்.

கோலாலம்பூர் அனைத்துலக விமான நிலையத்தில் வந்திறங்கியவுடன் அவர்களுக்கு இரண்டாவது ஆர்டி-பிசிஆர் பரிசோதனை நடத்தப்பட்டது. அதன் பிறகு அவர்கள் தனிமை உத்தரவின்கீழ் வைக்கப்பட்டனர்.

இரண்டு நாள்கள் கழித்து டிசம்பர் 7ஆம் தேதி, அந்த இரண்டாவது ஆர்டி-பிசிஆர் பரிசோதனையில் அச்சிறுமிக்குத் தொற்று உறுதியானது. அவர் ஓமிக்ரான் தொற்றால் பாதிக்கப்பட்டுள்ளதாக டிசம்பர் 14ஆம் தேதி உறுதியானது.

அந்தச் சிறுமியிடம் தொற்றுக்கான அறிகுறி எதுவும் இல்லை. டிசம்பர் 7ஆம் தேதி தொடங்கி 14 நாள்களுக்கு அவர் இல்லத் தனிமையில் வைக்கப்பட்டார்.

“அந்தச் சிறுமியின் தாயார், சகோதரி, தந்தை மற்றும் அவர்களை விமான நிலையத்தில் இருந்து வீட்டிற்கு ஓட்டிச் சென்ற டாக்சி ஓட்டுநரும் அச்சிறுமியின் நெருங்கிய தொடர்புகளாக அடையாளம் காணப்பட்டுள்ளனர்,” என்றார் திரு கைரி.

அச்சிறுமியின் தாயாரும் சகோதரியும் மலேசியா வந்திறங்கியவுடனும் வந்திறங்கிய ஐந்தாவது மற்றும் 11வது நாளிலும் நடத்தப்பட்ட பரிசோதனையில் ‘தொற்று இல்லை’ எனத் தெரியவந்தது. அவர்களிடமும் தொற்றுக்கான அறிகுறி எதுவும் இல்லை.


மலேசியாவில் பூஸ்டர் தடுப்பூசிக்காக காத்திருப்பு காலம் குறைப்பு

மலேசியாவில் ஓமிக்ரான் உருமாறிய கொவிட்-19 கிருமி பரவிவரும் வேளையில், பூஸ்டர் தடுப்பூசிக்கான இடைவெளியை அந்நாடு குறைத்துள்ளது.

இரண்டாவது தடுப்பூசி போட்டுக்கொண்ட பிறகு மூன்று மாதங்களில் பூஸ்டர் தடுப்பூசியைப் போட்டுக்கொள்ள பெரியவர்கள் அனைவரும் தகுதிபெறுவார்கள் சுகாதார அமைச்சர் கைரி ஜமாலுதீன் செவ்வாய்க்கிழமை (டிசம்பர் 28) அறிவித்தார். இந்த இடைவெளி தற்போது ஆறு மாதங்களாக உள்ளது.

பூஸ்டர் தடுப்பூசியின் செயல்திறன், சரவாக் மாநிலத்தில் நன்கு தென்பட்டுள்ளதாக திரு கைரி சொன்னார். அங்குள்ள பெரியவர்களில் பாதிக்கும் அதிகமானோர் பூஸ்டர் தடுப்பூசிகளைப் போட்டுக்கொண்ட பிறகு, அம்மாநிலத்தில் தொற்றுப் பாதிப்பு வெகுவாகக் குறைந்துள்ளதை அவர் சுட்டினார்.


இந்தியாவின் கோவேக்சின் தடுப்பூசியைப் பயன்படுத்த மலேசியா அனுமதி

இந்தியா தயாரிக்கும் கொவிட்-19 தடுப்பூசியான கோவேக்சினை பேரிடர் காலத்தில் பயன்படுத்த மலேசியா நிபந்தனையுடன் கூடிய அனுமதி வழங்கியுள்ளது.

மலேசிய சுகாதார அமைச்சின் தலைமை இயக்குநர் நூர் ஹிஷாம் அப்துல்லா விடுத்த அறிக்கையில் இதுபற்றி கூறினார்.

அந்நாட்டு மருந்துக் கட்டுப்பாட்டு ஆணையம் வியாழக்கிழமை (பிப்ரவரி 10) அன்று நடத்திய சந்திப்பில் கோவேக்சினுக்கு அனுமதி அளிக்க ஒப்புக்கொள்ளப்பட்டது என்று அவர் கூறினார்.

கொவிட்-19 தொற்றால் பாதிக்கப்பட்ட பதினெட்டு வயது அல்லது அதற்கும் மேற்பட்ட வயதுள்ளவர்களுக்கு கோவேக்சின் தடுப்பூசி போடப்படும்.

இருப்பினும், தடுப்புமருந்தின் தரம், பாதுகாப்பு, செயல்திறன் ஆகியவற்றைப் பற்றிய தகவல்களை தேசிய மருந்துக் கட்டுப்பாட்டு ஆராய்ந்து தொடர்ந்து மதிப்பிடும் என்று டாக்டர் நூர் ஹிஷாம் குறிப்பிட்டார்.

கோவேக்சின் தடுப்பூசியைப் போட்டுக்கொண்ட பயணிகள் மலேசியாவுக்கு வரலாம் என்று அந்நாட்டு சுகாதார அமைச்சர் கைரி ஜமாலுதீன் கடந்த ஆண்டு நவம்பரில் தெரிவித்தார்.

கோவேக்சின் தடுப்புமருந்தை இந்தியாவின் பாரத் பயோகெமிக்கல்ஸ் நிறுவனம் உற்பத்தி செய்கிறது.

கோவேக்சின் தடுப்புமருந்தை அவசரகாலத்தில் பயன்படுத்த உலக சுகாதார அமைப்பு கடந்த நவம்பர் மாதத்தில் ஒப்புதல் அளித்தது.


மலேசியத் தமிழ்த் திரைப்படத்திற்கு அனைத்துலக விருது

மலேசியாவில் எடுக்கப்பட்ட ‘என்னவள்’ திரைப்படம், ‘டொரோன்டோ அனைத்துலகத் தமிழ்த் திரைப்பட விழா 2021’ல் ‘சிறந்த கிரைம் திரில்லர்’ படத்திற்கான விருதைத் தட்டிச் சென்றது.

 ஆண்-பெண் உறவில் நம்பிக்கையும் தொடர்பும் எவ்வளவு முக்கியம் என்பதை ‘என்னவள்’ எடுத்துக்காட்டுகிறது. பல உண்மைக் கதாபாத்திரங்கள், நிகழ்வுகளால் உந்தப்பட்டு, இப்படத்தின் கதை உருவாக்கப்பட்டுள்ளது.

 தம்பதியர்க்கு இடையிலான உறவை உணர்வுபூர்வமாக எடுத்துக்காட்டும் இப்படத்தின் திரைக்கதை, ரசிகர்களிடம் ஆழமானதொரு செய்தியைக் கொண்டுசெல்லும் வகையில் அமைந்துள்ளது.

 முன்னணி நடிகர்களான சி.குமரேசன், சங்கீதா கிருஷ்ணசாமி, வசந்த் சர்ணா ஆகியோரின் இப்படத்தில் முக்கியக் கதாபாத்திரங்களை ஏற்று நடித்துள்ளனர். படத்தின் இயக்குநர் சரண் இஸட்.

 கோலாலம்பூர், சிட்னி உள்ளிட்ட இடங்களில் ‘என்னவள்’ படமாக்கப்பட்டது.

 2019 செப்டம்பர் 26ஆம் தேதி வெளியான இப்படம் நேர்மறையான விமர்சனங்களையும் பலரது பாராட்டையும் பெற்றது.


தைப்பூசம்: தேங்காய் உடைப்பதைக் குறைத்துக்கொள்ள வேண்டுகோள்

ஜார்ஜ்டவுன்: இவ்வாண்டு தைப்பூசத் திருவிழாவின்போது பக்தர்கள் தேங்காய் உடைப்பதைக் குறைத்துக்கொள்ளுமாறு பினாங்கு பயனீட்டாளர் சங்கத்தின் கல்வி அதிகாரி என்.வி.சுப்பாராவ் கேட்டுக்கொண்டுள்ளார்.

தேங்காய் உடைக்கச் செலவிடும் தொகையை இந்தியச் சமூகத்தில் வறுமைக்கோட்டிற்கு கீழிருப்பவர்களின் பல்வேறு தேவைகளை நிறைவேற்றப் பயன்படுத்தலாம் என்று திரு சுப்பாராவ் கூறியிருக்கிறார்.

“பக்தர்களில் பலருக்கும், குறிப்பாக சீனச் சமூகத்தினருக்கு, தேங்காய் உடைப்பதன் பின்னணியிலுள்ள காரணங்கள் தெரிவதில்லை. அதிகமான தேங்காய்களை உடைத்தால் அதிக அதிர்ஷ்டம் கிட்டும் என்று அவர்கள் நினைக்கின்றனர்.

“ஒவ்வோர் ஆண்டும் ஆயிரக்கணக்கில் உடைக்கப்படும் தேங்காய்கள் இறுதியில் குப்பைகளாகச் சென்று, எரிக்கப்படுகின்றன. அதனால் வெளிப்படும் புகையால் சுற்றுச்சூழலும் மாசடைகிறது,” என்று ஓர் அறிக்கை வழியாக திரு சுப்பாராவ் தெரிவித்திருக்கிறார்.

தேங்காய் உடைப்பது என்பது இந்து சமயத்தினரின் உள்ளார்ந்த நம்பிக்கை என்று குறிப்பிட்ட அவர், மனமொன்றிய இறைப்பற்றுடன் ஒரு தேங்காய் உடைப்பது எனச் சரியான முறையில் அது நடைமுறைப்படுத்தப்பட வேண்டும் என்றும் வலியுறுத்தினார்.

விலைவாசி உயர்ந்துவரும் இப்போதைய சூழலில் ஆயிரக்கணக்கில் தேங்காய் வாங்கச் செலவிடுவதும் அறிவுப்பூர்வமானதாக இராது என்றும் அவர் சொன்னார்.

தைப்பூசத் திருவிழாவின்போது தேங்காய் உடைப்பது என்பது, தான் என்ற அகந்தையை இறைவனின் திருவடியில் விட்டுவிட்டு, உள்ளத்தைத் தூய்மைப்படுத்தும் செயலாகப் பார்க்கப்படுகிறது என்று திரு சுப்பாராவ் விளக்கினார்.

ஒரு தேங்காய் மட்டும் உடைக்குமாறு பக்தர்களையும் அதிக விலைக்கு விற்றால் தேங்காய் வாங்க வேண்டாமெனப் பயனீட்டாளர்களையும் அவர் வலியுறுத்தி இருக்கிறார்.

“பயனீட்டாளர்கள் அதிக விலை கொடுத்தால், விலையும் உயரும். விலையைக் குறைக்க பயனீட்டாளர்களும் தங்கள் பங்கை ஆற்ற வேண்டும்,” என்றார் அவர்.

இதனிடையே, தைப்பூசத்தின்போது தேங்காய் விலை உயரலாம் என எதிர்பார்க்கப்படுகிறது. இப்போது சந்தையில் ஒரு தேங்காய் 1.70 முதல் 1.90 ரிங்கிட்டுக்கு விற்கப்படுகிற நிலையில், தைப்பூசத்தின்போது அது 2.50 முதல் 3 ரிங்கிட்வரை உயரலாம் என எதிர்பார்க்கப்படுவதாக திரு சுப்பாராவ் கூறினார்.


சர்க்கரை மூலம் இந்தியாவை சமாதானப்படுத்த முயற்சி செய்யும் மலேசியா

இந்தியாவிடமிருந்து அதிக சர்க்கரையை வாங்க மலேசியாவின் பெரிய சர்க்கரை விற்பனை நிறுவனம் கூறியிருப்பதாக சில தகவல்களை மேற்கோள் காட்டி ‘ராய்ட்டர்ஸ்’ செய்தி வெளியிட்டுள்ளது.

மலேசியாவிடமிருந்து பாமாயிலை வாங்க இந்திய அரசாங்கம் கட்டுப்பாடுகளை விதித்திருக்கும் நிலையில் அதனைச் சாந்தப்படுத்தும் முயற்சியாக அதிக சர்க்கரை கொள்முதல் செய்யும் முடிவை எம்எஸ்எம் மலேசியா ஹோல்டிங்ஸ் என்னும் அந்த நிறுவனம் எடுத்திருப்பதாகக் கூறப்படுகிறது.

இவ்வாண்டின் முதல் காலாண்டில் 200 மில்லியன் ரிங்கிட் (S$66.4 மில்லியன்) மதிப்புள்ள 130,000 டன் சுத்திகரிக்கப்படாத சர்க்கரையை அந்த நிறுவனம் வாங்கும் என்கிறது அச்செய்தி.

கடந்த ஆண்டு முழுமைக்கும் அந்நிறுவனம் கொள்முதல் செய்த சர்க்கரையின் அளவு 88,000 டன்.

உலகின் ஆகப்பெரிய செம்பனை எண்ணெய் (பாமாயில்) உற்பத்தியாளரான எஃப்ஜிவி ஹோல்டிங்ஸ் குழுமத்தின் சர்க்கரை சுத்திகரிப்புப் பிரிவுதான் எம்எஸ்எம் என்பது குறிப்பிடத்தக்கது.

அதேபோல, மலேசிய அரசாங்கத்தின் ஃபெல்டா எனப்படும் கூட்டரசு நில மேம்பாட்டு ஆணையத்தின் ஒரு பிரிவுதான் எஃப்ஜிவி ஹோல்டிங்ஸ்.

தனது கொள்முதலை அதிகரித்திருப்பதற்கு பாமாயில் விவகாரம் ஒரு காரணம் என்று எம்எஸ்எம் குறிப்பிடவில்லை என்றபோதிலும் அதுவும் ஒரு காரணம் என இரு தரப்புகள் குறிப்பிடுகின்றன.

இந்திய அரசாங்கத்தின் காஷ்மீர் சிறப்பு அந்தஸ்து மீட்பு, குடியுரிமைச் சட்டத் திருத்தம் ஆகிய நடவடிக்கைகளை மலேசியப் பிரதமர் மகாதீர் முகம்மது விமர்சித்ததைத் தொடர்ந்து அந்நாட்டிடம் இருந்து பாமாயிலை இறக்குமதி செய்ய இந்தியா கட்டுப்பாடுகளை அறிவித்தது.

#தமிழ்முரசு #மலேசியா #இந்தியா #சர்க்கரை #செம்பனை


கொவிட்-19: மலேசியாவில் சிக்கித் தவிக்கும் இந்திய மாணவர்கள்; மீட்க ஏற்பாடு

கொரோனா கிருமித்தொற்று அச்சம் காரணமாக ஜரோப்பிய நாடுகள், சீனா, மலேசியா, பிலிப்பைன்ஸ், ஆப்கானிஸ்தான் உள்ளிட்ட நாடுகளிலிருந்து பயணிகள் இந்தியா வர தடை விதிக்கப்பட்டுள்ளது. அந்த நாடுகளுக்கும் இந்தியாவுக்கும் இடையிலான விமானச் சேவைகள் நிறுத்தப்பட்டுள்ளன.

பிலிப்பீன்சில் ஏப்ரல் 14ஆம் தேதி வரை கல்வி நிறுவனங்களை மூட அந்நாட்டு அரசு உத்தரவிட்டுள்ளதால், அங்கு மருத்துவம் படித்துவரும் இந்திய மாணவ - மாணவிகள் 200 பேர் அங்கிருந்து வெளியேறி உள்ளனர்.

இந்தியா வருவதற்காக தமிழக மாணவர்கள் உள்பட இந்திய மாணவர்கள் அனைவரும் மலேசியாவின் கோலாலம்பூர் விமான நிலையம் வந்து சேர்ந்துள்ளனர்.

ஆனால் மலேசியாவில் இருந்து இந்தியாவுக்கு வருவதற்கான விமானச் சேவை இல்லாததால் மாணவர்கள் அனைவரும் அங்கு தவித்து வருகின்றனர்.

தங்களை தாயகத்துக்கு அழைத்துச் செல்ல நடவடிக்கை எடுக்க வேண்டும் என அவர்கள் மத்திய, மாநில அரசுகளுக்கு கோரிக்கை விடுத்தனர்.

இந்நிலையில் கோலாலம்பூர் விமான நிலையத்தில் சிக்கித் தவிக்கும் இந்தியர்களுக்கு உதவுவதற்கு மத்திய அரசு ஒப்புதல் அளித்துள்ளதாக மத்திய வெளியுறவுத்துறை மந்திரி ஜெய்சங்கர் தெரிவித்துள்ளார்.

இதுகுறித்து அவர் தனது டுவிட்டரில், “கோலாலம்பூர் விமான நிலையத்தில் காத்திருக்கும் இந்திய மாணவர்கள், பிற பயணிகளின் சிரமமான சூழ்நிலையைப் புரிந்துகொண்டுள்ளோம். உங்களுக்காக டெல்லி மற்றும் விசாகபட்டினத்தில் இருந்து ஏர் ஏசியா விமானங்கள் சேவை வழங்க இப்போது ஒப்புதல் அளித்துள்ளோம்,” என்று பதிவிட்டுள்ளார்.

#இந்திய மாணவர்கள் #கொரோனா #மலேசியா


கொவிட்-19: கண்டிப்பான நடவடிக்கைக் குறியீட்டில் 100 புள்ளிகள் பெற்ற இந்தியா; மலேசியாவுக்கு 51வது இடம்

தென்கிழக்காசிய நாடுகளில் கொரோனா கிருமிப் பரவலுக்கு எதிராக எடுக்கப்படும் நடவடிக்கைகளில் மலேசியாவில் நடப்பில் இருப்பவை நான்காவது கண்டிப்பான நடவடிக்கைகள் என்று ஆக்ஸ்ஃபர்ட் பல்கலைக்கழகத்தின் பிளாவாட்னிக் அரசாங்கப் பள்ளி வெளியிட்ட அறிக்கை தெரிவிக்கிறது.

ஆக்ஸ்ஃபர்ட் கொவிட்-19 அரசாங்க நடவடிக்கை கண்காணிப்புச் செயலி, மலேசியா எடுத்த நடவடிக்கைகள் நான்காவது இடத்தில் இருப்பதாகத் தெரிவித்தது. லாவோஸ் (100 புள்ளிகள்), வியட்நாம் (100 புள்ளிகள்), பிலிப்பீன்ஸ் (90.48 புள்ளிகள்) ஆகிய நாடுகளுக்கு அடுத்தபடியாக மலேசியா உள்ளது.

சிங்கப்பூர் எட்டாவது இடத்தில் உள்ளது. கம்போடியா குறித்த தகவல்களை அறிக்கை உள்ளடக்கவில்லை.

பொதுச் சுகாதார நிபுணர்கள், நடவடிக்கைகள் குறித்து முடிவெடுப்பவர்கள் போன்றோருக்கு இந்தத் தகவல் உதவலாம் என்று அந்த திட்டப்பணியின் தலைவர் தாமஸ் ஹேல் கூறினார்.

அந்தச் செயலி வெளியிட்ட அனைத்துலக அளவிலான கண்டிப்பான நடவடிக்கைக் குறியீட்டில் மலேசியா 85.71 புள்ளிகளைப் பெற்றுள்ளது. தாய்லாந்தும் அதே அளவிலான புள்ளிகளைப் பெற்றுள்ளது குறிப்பிடத்தக்கது.

அனைத்துலக அளவில் ஒப்பிடுகையில் மலேசியாவில் மேற்கொள்ளப்பட்ட நடவடிக்கைகள் 51வது கண்டிப்பான நடைமுறைகளாகக் கருதப்படுகின்றன.

122 நாடுகளின் தரவுகள் இந்தத் திட்டப்பணியில் சேர்த்துக்கொள்ளப்பட்டன.

அமெரிக்கா (103வது இடம்), பிரிட்டன் (69வது இடம்), ஆஸ்திரேலியா (90வது இடம்) போன்ற நாடுகளில் மேற்கொள்ளப்பட்டிருக்கும் நடவடிக்கைகளைவிட மலேசியா கண்டிப்பான நடவடிக்கைகளை மேற்கொண்டிருப்பதாகத் தெரிவிக்கப்பட்டுள்ளது.

இந்த வரிசையில் இந்தியா (6வது இடம்), பாகிஸ்தான் (11வது இடம்), இலங்கை (17வது இடம்), வியட்நாம் (21வது இடம்) ஆகிய நாடுகள் 100க்கு 100 புள்ளிகளைப் பெற்றுள்ள 21 நாடுகளில் சில.

சிங்கப்பூர் 61.9 புள்ளிகளுடன் 108வது இடத்தில் உளத்து.

இந்தியா, நியூஸிலாந்து, கத்தார் போன்ற நாடுகள் ஆக அதிக கண்டிப்பான நடவடிக்கைகளை எடுத்துள்ள வேளையில் நிகரகுவா இந்தப் பட்டியலில் கடைசி இடத்தில் உள்ளது.

இந்த ஆய்வில் பள்ளிகளை மூடுதல், வேலையிடங்களை மூடுதல், பொது நிகழ்வுகளை ரத்து செய்தல், பொதுப் போக்குவரத்தை மூடுதல், பொதுமக்களுக்கு வழங்கப்படும் தகவல்கள், உள்ளூரில் நடமாட்டம், வெளிநாட்டுப் பயணங்கள், பரிசோதனை நடைமுறைகள், தொடபில் இருந்தவர்களை அடையாளம் காணுதல் போன்ற நடைமுறைகள் கணக்கில் எடுத்துக்கொள்ளப்பட்டன.


ஆண், பெண் இருவரும் அணியக்கூடிய உலகின் முதல் ‘காப்புறை’

சிபு: உறவுகொள்ளும்போது ஆணோ பெண்ணோ அணிந்துகொள்ளக்கூடிய காப்புறையை உலகிலேயே முதன்முதலாக உருவாக்கி இருக்கிறார் மலேசியாவைச் சேர்ந்த மகப்பேற்று மருத்துவர் ஒருவர்.

 ‘வொண்டலீஃப் யூனிசெக்ஸ் காண்டம்’ எனப் பெயரிடப்பட்டுள்ள அந்தக் காப்புறை, பாலியல் நலத்தைச் சிறப்பாகப் பேண இருபாலார்க்கும் உதவும் என்கிறார் அதன் கண்டுபிடிப்பாளரான டாக்டர் ஜான் டாங் இங் சின்.

 “அடிப்படையில், மேற்பரப்பில் ஒட்டுப்பசையுடன் கூடிய வழக்கமான காப்புறைதான் இது,” என்றார்’ ‘டுவின் கேட்டலிஸ்ட்’ எனும் மருந்துப்பொருள் விநியோக நிறுவனத்தைச் சேர்ந்த டாக்டர் டாங்.

 அது பெண்ணுறுப்பில் அல்லது ஆணுறுப்பில் ஒட்டிக்கொள்வதுடன் கூடுதல் பாதுகாப்பையும் வழங்கும் என்று அவர் சொன்னார்.

 காப்புறையின் ஒருபக்கம் மட்டுமே அந்த ஒட்டுப்பசை இருக்கும் என்பதால், அதை உள் அல்லது வெளிப்பக்கமாகத் திருப்பி ஆணோ பெண்ணோ பயன்படுத்தலாம்.

 இரு வொண்டலீஃப் காப்புறைகள் கொண்ட ஒரு பெட்டியின் விலை 14.99 மலேசிய ரிங்கிட் (S$4.87). மலேசியாவில் 12 வொண்டலீஃப் காப்புறைகளின் விலை சராசரியாக 20 முதல் 40 ரிங்கிட்.

 ஒளிபுகும் தன்மையிலான காயக் கட்டுத்துணி தயாரிக்கப் பயன்படுத்தப்ப்டும் பாலியூரத்தீன் எனும் வேதிப்பொருளால் இது உருவாக்கப்பட்டுள்ளது. அப்பொருள் மென்மையானது, நெகிழ்வுத்தமையுடன் கூடியது என்றாலும் வலுவானது, நீர்புகாத்தன்மை கொண்டது என்றார் டாக்டர் டாங்.

 இவ்வாண்டு டிசம்பர் மாதத்தில் இருந்து ‘டுவின் கேட்டலிஸ்ட்’ நிறுவனத்தின் இணையத்தளம் வாயிலாக அவற்றைப் பெற முடியும் என்று டாக்ட்ர் டாங் தெரிவித்துள்ளார்.


‘மலேசியாவிலிருந்து மருத்துவப் பட்டதாரிகள் சிங்கப்பூருக்குச் செல்லும் நிலைமை தொடரும்’

மலாயா பல்கலைக்கழகத்தில் மருத்துவக் கல்வியை முடித்த பட்டதாரிகளில், ஒவ்வோர் ஆண்டும் குறைந்தது 30 பேர் பணியாற்ற சிங்கப்பூருக்கு சென்றுவிடுவதாக அப்பல்கலைக்கழகத்தின் மருத்துவத் துறை முன்னாள் தலைவர் டாக்டர் அடீபா கமாருல்ஸமான் கூறியுள்ளார்.

மலேசியாவில் மருத்துவர்கள், தாதியர், இதர மருத்துவ நிபுணர்கள் எதிர்நோக்கும் பிரச்சினைகளுக்குத் தீர்வுகாண நடவடிக்கை எடுக்கப்படாவிட்டால், சிங்கப்பூருக்கு மருத்துவத் திறனாளர்களை இழக்கும் நிலைமை தொடரும் என்றார் அவர்.

மருத்துவத் துறையில் போதிய பதவிகள் இல்லாதது, புதிய பட்டதாரிகள் மற்றும் மருத்துவ அதிகாரிகளுக்கு தெளிவான பயிற்சி வாய்ப்புகள் வழங்கப்படாதது, சிறந்த வாய்ப்புகளைத் தேடி பலரும் வெளிநாட்டிற்குச் செல்ல காரணமாக உள்ளது.

ஒவ்வொரு மருத்துவ மாணவருக்கும் அளிக்கப்படும் பயிற்சிக்கான செலவு கிட்டத்தட்ட 1 மில்லியன் ரிங்கிட் (S$304,879) ஆனது என்று டாக்டர் அடீபா கூறினார்.

“என்னுடைய இளம் சகாக்களை நான் குறைசொல்லவே மாட்டேன். வாய்ப்புகள் எங்கு இருக்கின்றனவோ, அவற்றைத் தேடித்தான் நானும் செல்வேன்.

“இங்கு பயின்றுவிட்டு பட்டதாரிகள் வெளிநாடுகளுக்குச் சென்றுவிடும் நிலையில், நம்மால் எப்படி உலகத் தரம்வாய்ந்த சுகாதார முறையைக் கட்டியெழுப்ப முடியும்?” என்று அவர் வினவினார்.

மலேசியாவில் ஒப்பந்த அடிப்படையில் வேலைக்குச் சேர்க்கப்படும் இளநிலை மருத்துவர்கள் பலரும், மேற்படிப்பு மேற்கொள்ளத் தெளிவான பாதைகள் போதிய அளவில் இல்லாதது குறித்து குறைகூறியுள்ளனர்.


வெளிநாட்டவரிடம் சென்ற 102 வேலைகளில் மீண்டும் உள்ளூர்வாசிகளே அமர்த்தப்படுவர்

பினாங்கில் மலேசியர்கள் 102 பேர் வேலைநீக்கம் செய்யப்பட்டு, பின்னர் அவ்வேலைகளில் வெளிநாட்டவர்கள் அமர்த்தப்பட்டதால் சர்ச்சை வெடித்தது.

இந்நிலையில், வேலையிழந்த உள்ளூர்வாசிகளே மீண்டும் அவ்வேலைகளில் அமர்த்தப்படுவர் என்று மலேசிய மனிதவள அமைச்சர் வி.சிவகுமார் தெரிவித்துள்ளார்.

உள்ளூர்வாசிகளைப் பணிநீக்கம் செய்த நிறுவனத்தின்மீது மனிதவளத்துறை நடவடிக்கை எடுத்துள்ளதாகவும் அவர் குறிப்பிட்டார்.

“சற்றுமுன் எனக்குக் கிடைத்த அறிக்கையின்படி, பணிநீக்கம் செய்யப்பட்ட உள்ளூர் ஊழியர்களை மீண்டும் அந்த நிறுவனம் பணியமர்த்தவுள்ளது,” என்று நேற்று (03-03-2023) மையப்படுத்தப்பட்ட தொழிலாளர் குடியிருப்புகள் திறப்புவிழாவின்போது திரு சிவகுமார் கூறினார்.

முன்னதாக, கடந்த ஜனவரி 17ஆம் தேதி அறிமுகப்படுத்தப்பட்ட வெளிநாட்டு ஊழியர்கள் வேலைவாய்ப்புத் தளர்வுத் திட்டத்தை நிறுவனங்கள் தவறாகப் பயன்படுத்தக்கூடாது என்று அவர் எச்சரிக்கை விடுத்திருந்ததாக மலேசிய ஊடகச் செய்தி தெரிவிக்கிறது.

தவறிழைக்கும் நிறுவனங்களுக்கு 50,000 ரிங்கிட்வரை அபராதம் விதிக்கப்படும் என்றும் அவற்றின் வெளிநாட்டு ஊழியர் ஒதுக்கீடு ரத்து செய்யப்படும் என்றும் அமைச்சர் சிவகுமார் எச்சரித்திருந்தார்.


மலேசியா (கோலாலம்பூர்):
 மலேசியாவின் கொவிட்-19 தடுப்பூசி திட்டத்தின் கீழ், கடந்த திங்கட்கிழமை வரை, மொத்தம் 409,784 பேருக்கு இரண்டாவது தடுப்பூசி போடப்பட்டுள்ளது.

அதே காலகட்டத்தில், 609,153 பேருக்கு முதலாவது தடுப்பூசி போடப்பட்டது என்று மலேசிய சுகாதார அமைச்சர் டாக்டர் அடாம் பாபா தெரிவித்துள்ளார்.

இதுவரையில் அங்கு முதலாவது மற்றும் இரண்டாவது தடுப்பூசி போட்டுக்கொண்டவர்களின் மொத்த எண்ணிக்கை 1,018,937 ஆகும்.

இவற்றில் சிலாங்கூர், பேரா, சரவாக், கோலாலம்பூர், பினாங்கு ஆகிய ஐந்து மாநிலங்களில் அதிகமானோர் தடுப்பூசி போட்டுக்கொண்டனர்.

தேசிய தடுப்பூசி திட்ட முதல் கட்டத்தில், பிப்ரவரி முதல் ஏப்ரல் மாதம் வரை, சுகாதார ஊழியர்கள் உட்பட, ஐந்து லட்சம் முன்நிலை ஊழியர்களுக்கு தடுப்பூசி வழங்குவது திட்டமிடப்பட்டுள்ளது.

அதனை தொடர்ந்து இரண்டாம் கட்டத்தில் (ஏப்ரல் முதல் ஆகஸ்ட் மாதம் வரை), 60 வயதுக்கு மேற்பட்டவர்கள், அபாய நோய் உள்ளவர்கள், மாற்றுத்திறனாளிகள் என 940,000 பேருக்கு தடுப்பூசி ஒதுக்கப்படும்.

இவ்வாண்டு மே மாதம் முதல் அடுத்தாண்டு பிப்ரவரி வரையில், திட்டத்தின் மூன்றாம் கட்டமாக 18 வயதிற்கு மேற்பட்டவர்கள் உட்பட, 40 லட்சம் பேருக்கு இந்த தடுப்பூசி போடப்படும் என நம்பப்படுகிறது.


வெளிநாட்டு ஊழியர்களைக் கடத்தி வந்ததாக குடிநுழைவு அதிகாரிகள் ஐவர் கைது

நாட்டிற்குள் வெளிநாட்டு ஊழியர்களைக் கடத்தி வந்த சந்தேகத்தின்பேரில் ஒன்பது பேரைக் கைதுசெய்துள்ளது மலேசியாவின் ஊழல் தடுப்பு ஆணையம்.

கைதானோரில் ஐவர் மலேசியக் குடிநுழைவு அதிகாரிகள். அவர்கள் சாபா மாநிலத்தைச் சேர்ந்தவர்கள்.

சாபா மாநிலத்தில் இருந்து கோலாலம்பூருக்கு வெளிநாட்டு ஊழியர்களைக் கடத்தி வர சந்தேக நபர்கள் ஒவ்வொருவரிடமும் அவர்கள் 755 வெள்ளி கேட்டதாக பெர்னாமா  செய்தி நிறுவனம் குறிப்பிட்டுள்ளது.

மற்றவர்களின் அடையாளங்களைக் கொண்டு மோசடி நடவடிக்கையில் சந்தேகப் பேர்வழிகள் ஈடுபட்டதாகக் கூறப்படுகிறது.

மோசடிக் கும்பல் 2018ஆம் ஆண்டு முதல் செயல்பட்டு வருவதாகவும் அது கோலாலம்பூர் விமான நிலையம்வழி ஒவ்வொரு விமானம் மூலம் ஐந்து முதல் இருபது வெளிநாட்டு ஊழியர்களைக் கடத்தி வருவதாகவும் அதிகாரிகள் சந்தேகிக்கின்றனர்.


வெளிநாட்டினரை வேலைக்கு எடுப்பதற்கான செலவு 80 விழுக்காடு குறையலாம்

பெட்டாலிங் ஜெயா: வெளிநாட்டு ஊழியர்களை வேலைக்கு எடுப்பதில் மூன்றாம் தரப்பாகச் செயல்படும் இடைத்தரகர்களின் சேவைகளை முடிவிற்குக் கொண்டுவர மலேசிய அரசு திட்டமிட்டுள்ளது.

இதனால், வெளிநாட்டு ஊழியர்களை வேலைக்கு எடுக்க ஆகும் செலவில் கிட்டத்தட்ட 80% குறையலாம் என்று மலேசிய முதலாளிகள் கூட்டமைப்பு தெரிவித்துள்ளது.

அரசாங்கம் சரியான நேரத்தில் இம்முடிவை எடுத்துள்ளதாகக் கூட்டமைப்பின் தலைவர் டாக்டர் சையது ஹுசைன் சையது ஹுஸ்மான் கூறினார்.

வெளிநாட்டு ஊழியர்களை வேலைக்கு எடுக்கும் செயல்முறையில் இடைத்தரகர்களை நீக்குவது நவீன அடிமைத்தனத்தை ஒழிக்கும் என்றும் மலேசிய நிறுவனங்கள் மீதான மதிப்பை அது உயர்த்தும் என்றும் டாக்டர் ஹுஸ்மான் குறிப்பிட்டார்.

இடைத்தரகர்கள் நுழையும்போது, ஆட்சேர்ப்புக் கட்டணத்தைச் செலுத்த ஊழியர்கள் கூடுதல் வட்டிக்குக் கடன் வாங்கும் அல்லது தங்களது சொத்துகளை அடைமானம் வைக்கும் நிலைக்குத் தள்ளப்பட்டு, அதனால் ‘கடன் பிணை’யில் சிக்கிக்கொள்ள நேரிடுவதாக அவர் சொன்னார்.

இடைத்தரகர்கள் அதிகக் கட்டணம் வசூலிப்பதே மலேசியாவில் வேலை செய்ய விரும்பும் வெளிநாட்டு ஊழியர்களுக்குப் பெரும் பிரச்சினையாக இருந்து வருகிறது என்று டாக்டர் ஹுஸ்மான் குறிப்பிட்டதாக 'தி ஸ்டார்' செய்தி தெரிவிக்கிறது.

முன்னதாக, அதிகச் செலவு ஏற்படுவதால் வெளிநாட்டு ஊழியர்களை வேலைக்கு எடுப்பதில் மூன்றாம் தரப்பு முகவர்களைப் பயன்படுத்துவதை மனிதவள அமைச்சு நிறுத்திக்கொள்ள வேண்டும் என்று தாம் விரும்புவதாக மலேசியப் பிரதமர் அன்வார் இப்ராகிம் நேற்று முன்தினம் புதன்கிழமை தெரிவித்திருந்தார்.

மலேசிய நிறுவனம் ஒன்று, நேப்பாளத்தில் இருந்து ஒருவரை வேலைக்கு எடுக்க நிறுவனங்களுக்கு ஏறக்குறைய 3,700 ரிங்கிட் செலவாகிறது என்றும் மாறாக முகவர்களின் இடையீடு காரணமாக பங்ளாதேஷ், இந்தோனீசியா நாடுகளில் இருந்து ஆளெடுக்க ஒருவருக்கு 20,000 முதல் 30,000 ரிங்கிட் செலவாகிறது என்றும் திரு அன்வார் சுட்டினார்.

இதனையடுத்து, வெளிநாட்டு ஊழியர்களை வேலைக்கு எடுப்பதன் மூலம் மூன்றாம் தரப்பினர் பயனடைவதைத் தடுக்க நடவடிக்கைகள் எடுக்கப்பட்டு வருவதாக மலேசிய மனிதவள அமைச்சர் வி.சிவகுமார் நேற்று தெரிவித்தார்.


கெண்டிங் நிலச்சரிவு: நாயை அணைத்தபடி மாண்டவரின் சடலம் கண்டுபிடிப்பு

மலேசியாவின் கெண்டிங் பகுதியில் உள்ள பாத்தாங் காலியில் சென்ற வாரம் நேர்ந்த நிலச்சரிவில் மாண்டோரின் எண்ணிக்கை 26க்கு அதிகரித்து உள்ளது.

தமது நாயை இறுக்கமாக அணைத்தபடி மாண்டுகிடந்த ஓர் ஆடவரின் உடலை மீட்புப் பணியாளர்கள் மீட்டெடுத்ததாக அதிகாரிகள் தெரிவித்தனர்.

அவரது உடல் நிலத்துக்குக் கீழே நான்கு மீட்டர் அடியில் கண்டுபிடிக்கப்பட்டது.

நிலச்சரிவு ஏற்பட்ட நேரத்தில் ஆடவருடன் மூன்று நாய்கள் இருந்தன என்று அதிகாரிகள் நம்புவதாக  நியூ ஸ்ட்ரெய்ட்ஸ் டைம்ஸ் கூறியது.

ஆனால் இரண்டு நாய்கள் மட்டுமே இதுவரை கண்டுபிடிக்கப்பட்டுள்ளன.

சென்ற வெள்ளிக்கிழமையன்று உரிமமின்றி முகாம் ஒன்று  அமைக்கப்பட்டிருந்த இடத்தில் நிலச்சரிவு ஏற்பட்டது.

இன்றைய நிலவரப்படி இன்னும் ஏழு பேரைக் காணவில்லை.

இச்சம்பவத்தைத் தொடர்ந்து முகாம்களை நடத்தும் நிறுவனங்கள் வருவாயை இழக்க நேரிட்டுள்ளதாகத் தெரிவிக்கப்பட்டது.

அத்தகைய நிறுவனங்களின் முகாம்களைப் பயன்படுத்துவதற்கு தாங்கள் செய்த விண்ணப்பங்களைப் பலர் ரத்து செய்துள்ளனர்.


யானை தாக்கியதால் மலேசிய வனவிலங்கு காப்பாளர் உயிரிழப்பு

மலேசியாவின் சாபா மாநிலத்தில் அமைந்திருக்கும் வனவிலங்கு காப்பகத்தில் ‘பிக்மி’ என்றழைக்கப்படும் யானை தாக்கி காப்பாளர் ஒருவர் கிறிஸ்துமஸ் நாளன்று கொடூரமாக கொல்லப்பட்டார்.

இந்த விபத்து காலை 8.30மணிக்கு கோத்தா கினபாலுவின் லோக் காவி வனவிலங்குப் பூங்காவில் நடந்தது.

யானையின் வேலியிடப்பட்ட அடைப்பிடத்தில் அடிபட்ட 'பிக்மி' யானைக்குட்டி ஒன்றுக்கு உதவும்போது 49 வயதான திரு ஜோ பிரெட் லன்சொ என்ற அந்த வனவிலங்கு காப்பாளரை  யானைத் தும்பிக்கையால் தாக்கியது.

கெஜொரா என்ற பெயர் கொண்ட 'பிக்மி' யானை மூன்று முறையாவது ஜோவின் நெஞ்சிலும் வயிற்றிலும் அதன் தும்பிக்கையைக் கொண்டு தாக்கியது.

வனவிலங்குப் பூங்காவில் தலைமை யானை காப்பாளராக பணியாற்றிய ஜோவின் தலைமையின்கீழ் ஐந்து பேர் 16 பிக்மி யானைகளைப் பராமரித்தனர்.

மற்ற வனவிலங்கு காப்பாளர்களை பாதுகாக்கும் நோக்கத்தில் கெஜொரா தற்போது தனிமைப்படுத்தப்பட்டுள்ளது.

போர்னியோ தீவின் பிரதானமான ‘பிக்மி’ யானைகள் அருகிவரும் விலங்குகளின் பட்டியலில் இருக்கின்றன என்றும் 2,000க்கும் குறைவான எண்ணிக்கையில் இந்த யானைகள் உள்ளன என்றும் மதர்சிப் மின்னிலக்க செய்தி ஊடகம் தெரிவித்தது.

செய்தி: மதர்சிப்


‘மெர்டேக்கா 118’ கோபுர உச்சியில் ஏறிய இருவர்; காவல்துறை விசாரணை (காணொளி)

மலேசியாவில் மெர்டேக்கா 118 வானுயர் கட்டட உச்சியின் மீது அனுமதியின்றி ஏறியதற்காக, ரஷ்ய இணையைக் காவல்துறையினர் தேடி வருகின்றனர். அந்த இணை வாக்குமூலம் அளிக்க விரைவில் அழைக்கப்படுவார்கள் என கோலாலம்பூர் காவல்துறை துணைத் தலைவர் யஹ்யா ஓத்மான் தெரிவித்தார்.

கட்டடத்திற்குள் அத்துமீறி நுழைந்ததன் குற்றச்சாட்டு தொடர்பில் அவ்விருவரும் விசாரிக்கப்படுவார்கள் எனவும் அவர் கூறினார்.

உலகின் இரண்டாவது உயரமான அந்தக் கட்டடத்தில் ஏறி நின்று அந்த இரு ரஷ்ய நாட்டவர்களும் முன்னதாக எடுத்த புகைப்படத்தை வெளியிட்டதை அடுத்து, அக்கட்டடத்தின் பாதுகாப்பு அம்சம் குறித்து மலேசியர்கள் பலரும் கேள்வி எழுப்பி இருந்தனர்.

Instagram URL

View this post on Instagram

A post shared by IVAN BEERKUS (@beerkus)


ஜோகூர் இரண்டாம் இணைப்பு விரைவுச்சாலையில் லாரியால் ஏற்பட்ட விபத்து (காணொளி)

ஜோகூர் இரண்டாம் இணைப்பு விரைவுச்சாலையில் போக்குவரத்துக்கு எதிர்திசையில் சென்ற லாரி மோதியதில், சிங்கப்பூரில் பதிவான காரை ஓட்டிச் சென்ற ஆடவர் கடுமையான காயங்களின்றி உயிர் தப்பினார்.

கார் ஓட்டுநருக்குச் சிறு காயங்கள் ஏற்பட்டுள்ளதாகவும் ஜோகூர் பாருவின் சுல்தானா அமினா மருத்துவமனைக்கு அவர் கொண்டு செல்லப்பட்டதாகவும் இஸ்கந்தர் புத்திரியின் தலைமை காவல் அதிகாரி தெரிவித்தார்.

கைது செய்யப்பட்ட 41 வயது லாரி ஓட்டுநர், மது அருந்தியிருந்ததாகக் கூறப்படுகிறது. விபத்தில் காரின் வலது பக்கக் கதவுகள் முழுமையாகச் சேதமடைந்துவிட்டதாக அறியப்படுகிறது.

கிலாங் பாத்தா ஓய்வு நிறுத்தத்தைத் தவறவிட்ட காரணத்தால் லாரி ஓட்டுநர் மெதுவாக பின்னோக்கிச் சென்றதாகக் கூறப்படுகிறது.

இதற்கிடையே, சிங்கப்பூரின்வாகனமோட்டிகள் தங்களின் பயண, வாகன காப்புறுதித் திட்டங்களின் விவரங்களை நன்கு சரிபார்த்துக்கொள்ளுமாறு அறிவுறுத்தப்படுகிறது.

Facebook

(Malaysia) Crazy lorry driver drove opposite lane and collided with a SG plate car in highway
Credit: Happy Kor
Posted by
Charlie Tan
 on Tuesday, January 3, 2023


சிலாங்கூரில் கோழி முட்டைக்குப் பற்றாக்குறை

மலேசியாவின் சிலாங்கூர் மாநிலத்தில், குறிப்பாக பெட்டாலிங் ஜெயாவில் 110 சந்தைகள், சிறு பகுதிவாரிக் கடைகள், சில்லறைக் கடைகள், சிறிய அங்காடிக்கடைகளில் 40% கடைகளில்  முட்டை தட்டுப்பாடு நிலவுவதாக வட்டார தகவல்கள் தெரிவித்தன.

அடிப்படை தேவைகள் தொடர்பில் அமலாக்க அதிகாரிகள் அந்த மாநிலம் முழுவதும் நான்கு நாள் பரிசோதனை நடத்தினர்.

“சமையல் எண்ணெய், மாவு போன்ற அத்தியாவசியப் பொருள்களின் விநியோகம் சீராக உள்ளது,” என்று கப்பார் பகுதியில் உள்ள பேரங்காடியில் புதன்கிழமை (டிசம்பர் 21) செய்தியாளர்களைச் சந்தித்தபோது சிலாங்கூர் உள்நாட்டு வர்த்தக, வாழ்க்கைச் செலவின இயக்குநர் முகம்மது ஸ்ஹைரி மாட் ரடி கூறினார்.

அதையடுத்து இந்த நிலவரம் தெரியவந்துள்ளது. சில்லறை வர்த்தகர்கள் 2022ல்  பல மாதங்களில் முட்டை பற்றாக்குறையை எதிர்நோக்கினர். மலேசியர்கள் ஒவ்வொரு மாதமும் சராசரியாக 968 மில்லியன் கோழி முட்டைகளைப் பயன்படுத்துகிறார்கள்.


பொரித்த கோழி இறைச்சியை உண்ட எலி; உணவகத்தை 14 நாள்களுக்கு மூட உத்தரவு

மலேசியத் தலைநகர் கோலாலம்பூரில் உள்ள ஓர் உணவகத்தில் எலி ஒன்று பொரித்த கோழி இறைச்சியை உண்ணும் காட்சி காணொளியில் பதிவானது. அந்தக் காணொளி சமூக ஊடகங்களில் அதிகம் பகிரப்பட்டது.

அதைத் தொடர்ந்து மலேசியாவின் சுகாதார சோதனைக் குழு ஒன்று பாண்டான் இண்டா பகுதியில் அமைந்துள்ள சம்பந்தப்பட்ட உணவகத்தில் சோதனை நடத்தியது. அதற்குப் பிறகு 14 நாள்களுக்கு உணவகத்தை மூடுமாறு கடந்த சனிக்கிழமை உத்தரவிடப்பட்டது.

உணவகத்தில் சுத்தம், சுகாதாரம் சரியாகக் கடைப்பிடிக்கப்படாததால் அவ்வாறு உத்தரவிடப்பட்டதாகத் தெரிவிக்கப்பட்டது.

“உணவுச் சட்டம் 1983ன் 11வது பிரிவின்கீழ் உணவகத்தை 14 நாள்களுக்கு மூடுமாறு உத்தரவிட்டுள்ளோம்,” என்று மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா அறிக்கை ஒன்றில் குறிப்பிட்டார்.

Tweet URL


$4.6 மில்லியன் கட்டண விவகாரம்: முகைதீனுக்கு எதிராக மலேசியப் பிரதமர் அன்வார் வழக்கு

மலேசியப் பிரதமர் அன்வார் இப்ராகிம், சிலாங்கூருக்கான பொருளியல் ஆலோசகராக இருந்தபோது அவருக்கு 15 மில்லியன் ரிங்கிட் (S$4.6 மி.) வழங்கப்பட்டதாக முன்னாள் பிரதமர் முகைதீன் யாசின் கூறியிருந்தார்.

அவ்வாறு கூறியதற்காக திரு முகைதீன் மீது பிரதமர் அன்வார் வழக்கு தொடுக்கிறார்.

திரு முகைதீனை நீதிமன்ற விசாரணைக்கு முன்னிலையாகுமாறு Messrs SN Nair and Partners சட்ட நிறுவனம் உயர் நீதிமன்ற பதிவகத்தில் செவ்வாய்க்கிழமை (டிசம்பர் 20) மனுவைத் தாக்கல் செய்தது.

பெரிக்காத்தான் நேஷனல் வேட்பாளர் அஸ்மான் நஸ்ருதீனை ஆதரித்து டிசம்பர் 5ஆம் தேதி கெடாவில் நடந்த தேர்தல் பிரசாரத்தின்போது திரு முகைதீன் அவ்வாறு கூறியிருந்ததாக பிரதமர் அன்வார் சொன்னார்.

டிக்டாக் தளத்தில் “@beritakini8” எனும் பெயரின்கீழ் உள்ள கணக்கு மூலம் அந்த உரை விவரங்கள் வெளியிடப்பட்டன.

டிசம்பர் 7ஆம் தேதி நிலவரப்படி, அந்தக் காணொளி 1.1 மில்லியனுக்கும் அதிகமான பார்வைகளைப் பெற்றுள்ளது. அதற்கு 6,000க்கும் மேற்பட்ட கருத்துகளும் 21,400க்கும் மேற்பட்ட விருப்பக்குறிகளும் பதிவாகின.

‘முகைதீன் யாசின்’ எனும் பெயரின்கீழ் தமது ஃபேஸ்புக் பக்கத்தில் தமது முழு உரையையும் பிரதிவாதி மீண்டும் வெளியிட்டதாக பிரதமர் அன்வார் கூறினார்.

திரு முகைதீனின் அவதூறான சொற்கள், சிலாங்கூர் மாநில அரசாங்கத்திடமிருந்து மில்லியன் கணக்கில் பணம் பெற்றுக்கொண்டது தொடர்பில் தாம் நம்பகத்தன்மை இல்லாதவர், உண்மை இல்லாதவர் என்பதைக் காட்டுவதுபோல் இருப்பதாக பிரதமர் அன்வார் சொன்னார்.


பினாங்கில் மலிவு விலையில் உயர்தர டுரியான்கள்

பினாங்கில் உயர் ரக டுரியான்களை சாப்பிடுவதற்கான காலம் கனிந்துவிட்டது.

டுரியான் பிரியர்களிடையே பிரபலமான ‘முசாங் கிங்’ வகை டுரியான், கிலோவுக்கு 30 ரிங்கிட் முதல் 45 ரிங்கிட் வரை (S$9 முதல் S$13) விற்கப்படுகிறது. ஒப்புநோக்க, கடந்த ஆண்டு இதன் விலை 80 ரிங்கிட் முதல் 90 ரிங்கிட் வரை இருந்தது.

பொதுவாக பினாங்கில் வளர்க்கப்படாத ‘எக்ஸ்ஓ’ வகை டுரியான், கிலோவுக்கு 20 ரிங்கிட்டுக்கெல்லாம் விலைபோகிறது.

முன்னதாக அதன் உச்ச பருவத்தில் விலை 80 ரிங்கிட் முதல் 100 ரிங்கிட் வரை சென்றது.

பினாங்கின் டுரியான் அறுவடைக்காலம் பொதுவாக மே முதல் ஆகஸ்ட் மாதம் வரை இருக்கும்.

பினாங்கில் விற்கப்படும் பெரும்பாலான டுரியான்கள் பேராக் அல்லது பாகாங் மாநிலங்களிலிருந்து வருகின்றன. இந்த மாநிலங்களிலெயே ஆண்டிறுதியில் டுரியான் அதிகம் அறுவடை செய்யப்படுகிறது.


‘மலேசியாவுக்குள் நுழைவோர் தங்களது தனிமைப்படுத்தலுக்கான செலவை ஏற்க வேண்டும்’

வரும் ஜூன் முதல் தேதியிலிருந்து மலேசியாவிற்குள் நுழையும் அனைவருமே கட்டாய தனிமைப்படுத்தலுக்கான செலவை ஏற்க வேண்டியிருக்கும்.

அத்துடன், அந்நாட்டிற்கு பயணம் செய்வதற்கு முன்னர் செலவுத் தொகையைச் செலுத்த ஒப்புக்கொள்ளும் கடிதத்தில் கையெழுத்திட வேண்டும் என்று மூத்த அமைச்சர் சப்ரி இஸ்மாயில் யாகோப் அறிவித்துள்ளார்.

மலேசியர்கள் தனிமைப்படுத்தல் சேவைகளின் பாதிச் செலவை செலுத்துவார்கள். அதேநேரத்தில் மலேசிய குடியுரிமை உள்ளவர்களின் வாழ்க்கைத்துணை, குடும்ப உறுப்பினர்கள் உட்பட அந்நாட்டு குடியுரிமை இல்லாத அனைவரும் முழு செலவையும் ஏற்க வேண்டியிருக்கும் என்று அவர் கூறினார்.

“ஜூன் 1ஆம் தேதி முதல் இது நடைமுறைக்கு வரும். கொவிட்-19 பரவலைத் தடுக்க வெளிநாட்டிலிருந்து திரும்பி வருபவர்கள், தொடர்ந்து கட்டாய தனிமைப்படுத்தப்படுத்தலுக்கு உட்படுவார்கள்,” என்று அவர் நேற்று (மே 20) தெரிவித்தார்.

மலேசிய குடிமக்கள் ஒரு நாளின் செலவான 150 ரிங்கிட்டில் (சிங்கப்பூர் வெள்ளி 48.75) 50 விழுக்காட்டைச் செலுத்த வேண்டும் என்று தேசிய பாதுகாப்பு மன்றம் முடிவு செய்துள்ளதாக அவர் சொன்னார்.

மலேசியாவுக்குத் திரும்ப விரும்புவோர் அவர்கள் தற்போதிருக்கும் நாடுகளில் உள்ள மலேசிய தூதரகங்களில் தனிமைப்படுத்தப்படும் செலவுகளை ஏற்றுக்கொள்ள உடன்படும் கடிதத்தில் கையெழுத்திடலாம். கையெழுத்திட்ட பின்னர், அவர்கள் மலேசியாவுக்கு திரும்ப அனுமதிக்கும் கடிதத்தையும் அந்த அலுவலகம் வழங்கும் என திரு இஸ்மாயில் சப்ரி விவரித்தார்.

மலேசியாவில் இறங்கும் அனைத்துப் பயணிகளும் இந்த கடிதத்தை வைத்திருக்க வேண்டும் என்ற நிபந்தனையை விதிக்க அனைத்து விமான நிறுவனங்களுக்கும் குடிநுழைவுத் துறை உத்தரவு பிறப்பிக்கும் என்றும் அவர் கூறினார்.

தற்போது வரையில், வெளிநாட்டிலிருந்து திரும்பிய 38,371 மலேசியர்கள் தனிமைப்படுத்தப்பட்டுள்ளனர். இவர்களில், 30,200 பேர் தனிமைப்படுத்தும் காலம் முடிந்து வீடு திரும்பிவிட்டனர்.

அனைத்து செய்திகளையும் முழுமையாக வாசிக்க தமிழ் முரசு சந்தாதாரர் ஆகுங்கள்.
https://tmsub.sg/online


‘நோன்புப் பெருநாளில் ஜோகூர் சோதனைச்சாவடி முகப்புகள் அனைத்தும் இயங்க வேண்டும்’

நோன்புப் பெருநாள் விடுமுறையை முன்னிட்டு மலேசியாவுக்கும் சிங்கப்பூருக்கும் இடையே அதிகமானோர் பயணம் செய்வர் என எதிர்பார்க்கப்படுவதால், ஜோகூர் சோதனைச்சாவடியில் அனைத்து முகப்புகளும் தடையின்றிச் செயல்பட வேண்டும் என்று ஜோகூர் முதலமைச்சர் ஓன் ஹஃபிஸ் காஸி கூறியிருக்கிறார்.

ஜோகூர் சோதனைச்சாவடியின் செயல்திறன் தமது எதிர்பார்ப்புகளுக்கு ஈடுகொடுப்பதாக இல்லை என்ற அவர், தற்போது சோதனைச்சாவடி முழு அளவில் இயங்கவில்லை என்றார்.

ஜோகூர் சோதனைச்சாவடிக்கு நேற்று முன்தினம் சென்று அங்கு நிலவரத்தைப் பார்வையிட்ட திரு ஓன் ஹஃபிஸ், “எனது கவனிப்பின்படி, செயல்திறன் 80 விழுக்காடாக உள்ளது எனக் கூறுவேன்,” என்று சொன்னார்.

நோன்புப் பெருநாள் விடுமுறையின்போது உட்லண்ட்ஸ் கடற்பாலம், துவாஸ் இரண்டாம் இணைப்புப் பாலம் வழியாக பயணம் செய்வோர் மற்றும் வாகனங்களின் எண்ணிக்கை இரண்டு மில்லியனாக இருக்கும் என எதிர்பார்க்கப்படுவதாக அவர் கூறினார்.

“சோதனைச்சாவடியில் நிலவரத்தை நான் பார்வையிட்டதில், ஆட்பற்றாக்குறை காரணமாக சில முகப்புகள் இயங்கவில்லை. சாலைப் போக்குவரத்துத் துறை தொடர்பான கணினிக் கட்டமைப்பு பிரச்சினைகள் காரணமாக வேறு சில முகப்புகள் செயல்படவில்லை.  சாலைப் போக்குவரத்துத் துறை விவகாரம் ஓரிரு நாளில் சரிசெய்யப்படும் என எதிர்பார்க்கப்படுகிறது,” என்று திரு ஓன் ஹஃபிஸ் தெரிவித்தார்.

“கார்கள், மோட்டார்சைக்கிள்கள், பேருந்துப் பயணிகள், நடையர்கள் ஆகியோருக்கான முகப்புகள் அனைத்தும் செயல்பாட்டு நிலையில் இருக்கும்படி நான் கேட்டுக்கொண்டுள்ளேன். தொழில்நுட்ப, மனிதவளப் பிரச்சினைகள் அனைத்தும் விரைந்து தீர்க்கப்பட வேண்டும்,” என்றும் அவர் கூறினார்.

குடிநுழைவுத்துறை தலைமை இயக்குநர் ருஸ்லின் ஜுசோ சோதனைச்சாவடிக்குச் சென்று அங்கு நிலவரத்தை ஆராய்வது முக்கியம் என்று திரு ஓன் ஹஃபிஸ் குறிப்பிட்டார்.

“குடிநுழைவுத்துறை ஊழியர்களின் நலனும் கவனிக்கப்பட வேண்டும். பயணிகளின் வருகையைச் சமாளிக்க அவர்கள் கடினமாக உழைக்கின்றனர். அவர்களது மிகைநேர கோரிக்கையைச் செயல்முறைப்படுத்த நீண்டநேரம் எடுத்துக்கொள்ளப்படுவதாக என்னிடம் தெரிவிக்கப்பட்டது. இது விரைந்து தீர்க்கப்பட வேண்டும் என நான் விரும்புகிறேன்,” என்று திரு ஓன் ஹஃபிஸ் சொன்னார்.


மலேசியாவின் கடன்சுமை 1.5 டிரில்லியன் ரிங்கிட்

மலேசியா 1.5 டிரில்லியன் ரிங்கிட் கடனில் உள்ளதாகவும் இது உடனடியாகக் கவனிக்கப்பட வேண்டிய பிரச்சினை என்றும் பிரதமர் அன்வார் இப்ராகிம் தெரிவித்து உள்ளார்.

மலேசிய வரவு-செலவுத் திட்டம் தொடர்பான கலந்துரையாடல் கூட்டத்தில் பங்கேற்ற திரு அன்வார், நாட்டின் கடன் 1.2 டிரில்லியன் ரிங்கிட் என்றிருக்கும் நிலையில் திருப்பித் தரப்பட வேண்டிய கடன்பொறுப்புகளையும் சேர்த்து 1.5 டிரில்லியன் ரிங்கிட்டாக அதிகரித்து உள்ளது என்றார்.

முன்னைய அரசாங்கம் கடந்த ஆண்டு அக்டோபரில் தாக்கல் செய்த வரவுசெலவுத் திட்டம் குறித்த கலந்துரையாடல் கூட்டம் செவ்வாய்க்கிழமை (ஜனவரி 17) நடைபெற்றது.

அந்தத் திட்ட அறிக்கை நாடாளுமன்றத்தில் சமர்ப்பிக்கப்பட்டு விவாதிக்கப்படும் முன்னர் பொதுத் தேர்தலுக்கு வழிவிட்டு மன்றம் கலைக்கப்பட்டது. புதிய அரசாங்கத்தின் முழு வரவுசெலவுத் திட்ட அறிக்கை பிப்ரவரி 24ஆம் தேதி தாக்கல் செய்யப்பட உள்ளது.

கடன் மதிப்பு மொத்த உள்நாட்டு உற்பத்தியில் 80 விழுக்காட்டைத் தாண்டிவிட்டதால் இது பொருளியலில் நேரடி பாதிப்பை ஏற்படுத்தும் சாத்தியம் இருப்பதாக நிதி அமைச்சருமான திரு அன்வார் குறிப்பிட்டு உள்ளார்.

பெரும் கடன்சுமை காரணமாக மலேசியாவின் வரவுசெலவுக்கான பற்றாக்குறை முன்னர் கணிக்கப்பட்ட 5.8 விழுக்காட்டைக் காட்டிலும் அதிகமாக இருக்கும் என்றும் அவர் தெரிவித்தார்.

மலேசியாவின் கடன்சுமை 1 டிரில்லியன் ரிங்கிட்டைத் தொட்டுவிட்டதாக 2018ஆம் ஆண்டு பிரதமர் பதவி ஏற்றபோது மகாதீர் முகம்மது தெரிவித்து இருந்தார். தமக்கு முன்னர் ஆட்சிப் பொறுப்பில் இருந்த நஜிப்பின் நிர்வாகம் செய்த தவறுகளால் கடன் அதிகரித்ததாகவும் அவர் குற்றம் சாட்டியிருந்தார்.

கடன் படிப்படியாக 1.045 டிரில்லியன் ரிங்கிட்டாக வளர்ந்துவிட்டது என்று கடந்த ஆண்டு ஜூன் இறுதியில் அப்போது நிதி அமைச்சராக இருந்த ஸஃப்ருல் அஸிஸ் கூறினார். அவர் குறிப்பிட்ட கடன் விகிதம் மொத்த உள்நாட்டு உற்பத்தியில் 63.8 விழுக்காடாக அப்போது இருந்தது.

இந்நிலையில், நாட்டின் பொருளியல் பலவீனமாகவே தொடருவதாக கலந்துரையாடல் கூட்டத்திற்குப் பின்னர் திரு அன்வார் தெரிவித்தார்.

அனைத்துலக விவகாரங்களும் இந்தப் பலவீனத்திற்குக் காரணம் என்ற அவர், உக்ரேன்-ரஷ்ய போரையும் கொவிட்-19க்குப் பிந்திய நிலவரத்தையும் அதற்கு உதாரணங்களாக எடுத்துக் கூறியதாக பெர்னாமா செய்தி நிறுவனம் தெரிவித்துள்ளது.


மலேசிய நிலச்சரிவில் மாண்டவர்களின் பொருள்களைத் திருடிய சந்தேகத்தின் பேரில் அரசாங்க ஊழியர் கைது

மலேசியாவின் கெந்திங் மலையருகே சென்ற மாதம் நடந்த நிலச்சரிவில் மாண்டவர்களிடமிருந்து பொருள்களைத் திருடிய சந்தேகத்தின் பேரில் அரசாங்க ஊழியர் ஒருவர் கைது செய்யப்பட்டுள்ளார்.

அந்த 27 வயது நபர் கிள்ளான் பள்ளத்தாக்கு பகுதியில் வெள்ளிக்கிழமை அன்று கைது செய்யப்பட்டதாக சிலாங்கூர் மாநில காவல்துறையின் தற்காலிகத் தலைவர் எஸ். சசிகலா கூறினார்.

"அவரைக் கைது செய்தபோது, மாண்டவர்களுக்குச் சொந்தமானவை என்று நம்பப்படும் சில பொருள்களையும் கைப்பற்றினோம்," என்றார் அவர்.

சந்தேக நபரைத் தடுப்புக் காவலில் வைப்பதற்கான உத்தரவைப் பெற காவல்துறை முயற்சி செய்துவருவதாகவும் திருவாட்டி சசிகலா குறிப்பிட்டார்.

நிலச்சரிவில் மாண்ட ஒருவரின் டச் அண்ட் கோ சுங்கச் சாவடி அட்டையை யாரோ ஒருவர் பயன்படுத்தி வருவதாக  அண்மையில் சமூக ஊடகத்தில் பதிவிடப்பட்டிருந்தது.

பதிவிட்டவர், மாண்டவர்களில் ஒருவரது குடும்ப உறுப்பினர் என்று கருதப்படுகிறது.

அது பற்றி தாங்கள் அறிந்திருப்பதாக ஜனவரி 1ஆம் தேதி ஹுலு சிலாங்கூர் காவல்துறை தலைவர் சுஃபியான் அப்துல்லா கூறியிருந்தார்.

அதன் தொடர்பில் இரண்டு புகார்கள் கிடைத்ததை அடுத்து, காவல்துறை விசாரிக்த் தொடங்கியது.

முகாம் ஒன்று நடத்தப்பட்டு வந்த இடத்தில் டிசம்பர் 16ஆம் தேதி  நிலச்சரிவு ஏற்பட்டது. அதில் 31 பேர் உயிரிழந்தனர்.


மலேசியாவில் கிருமித்தொற்று எண்ணிக்கை 5,000ஐ கடந்தது; புதிய சம்பவங்கள் குறைந்தன

மலேசியாவில் கிருமித்தொற்றால் பாதிக்கப்பட்டவர்களின் எண்ணிக்கை 5,000ஐ கடந்திருந்தாலும், கடந்த ஒரு மாத காலத்தில் முதல் முறையாக இன்று குறைவான எண்ணிக்கையில் கிருமித்தொற்று சம்பவங்கள் பதிவாகியுள்ளது குறிப்பிடத்தக்கது. மார்ச் மாதம் 14ஆம் தேதிக்குப் பிறகு அங்கு தினமும் 100க்கு அதிகமானோர் கிருமித்தொற்றால் பாதிக்கப்பட்டு வந்தனர்.

இன்று கிருமித்தொற்று உறுதி செய்யப்பட்ட 85 பேரையும் சேர்த்து பாதிப்புக்குள்ளானவர்களின் மொத்த எண்ணிக்கை 5,072.

இன்று புதிதாக 169 பேர் குணமடைந்து வீடு திரும்பியுள்ளனர் என்று சுகாதாரத் துறை பொதுச் செயலாளர் டாக்டர் நூர் ஹிஷாம் அப்துல்லா இன்று நடைபெற்ற செய்தியாளர் குறிப்பிட்டார்.

இதுவரை மலேசியாவில் 2,647 பேர் குணமடைந்து வீடு திரும்பியுள்ளனர்.

கொவிட்-19லிருந்து குணமடைவோரின் விகிதம் மலேசியாவில் 52.2% ஆக உள்ளது.

சிகிச்சை பெற்று வரும் 2,342 பேரும் மருத்துவமனைகளில் தனிமைப்படுத்தப்பட்டு சிகிச்சை பெறுகின்றனர்.

தீவிர சிகிச்சைப் பிரிவில் இருக்கும் 56 பேரில் 32 பேருக்கு செயற்கை சுவாசக் கருவி பொருத்தப்பட்டுள்ளது.

இன்று மேலும் ஒருவர் உயிரிழந்ததையடுத்து அங்கு கிருமித்தொற்றால் உயிரிழந்தவர்களின் எண்ணிக்கை 83 ஆகியுள்ளது. யுனிவர்சிட்டி மலாயா மெடிக்கல் சென்டரில் மார்ச் 21 முதல் சிகிச்சை பெற்று வந்த அவர், இன்று காலை 6.41 மணிக்கு உயிரிழந்தார்.

அந்த மலேசிய ஆடவருக்கு நீரிழிவு, உயர் ரத்த அழுத்தப் பிரச்சினைகள் இருந்ததாகக் கூறப்பட்டது.

மலேசியாவில் மூன்றாவது நிலையில் இருக்கும் நடமாட்டக் கட்டுப்பாட்டு ஆணை, இம்மாதம் 28ஆம் தேதி வரை நடப்பில் இருக்கும்.


வெளிநாடுகளில் இருந்து திரும்பும் மலேசியர்களுக்கு மணிக்கட்டுப்பட்டை; 14 நாட்களுக்குள் அகற்றுவது விதிமீறல்

வெளிநாடுகளில் இருந்து மலேசியாவுக்குத் திரும்புவோர் வீட்டில் தனிமைப்படுத்தப்பட்டுள்ளதைக் குறிக்கும் விதத்தில் அவர்களுக்கு மணிக்கட்டுப் பட்டைகள் அணிவிக்கப்படும் என மூத்த அமைச்சர் இஸ்மாயில் சப்ரி யாக்கோப் இன்று (ஜூன் 11) தெரிவித்தார்.

தனிமைப்படுத்தப்பட்டிருப்பவர்கள், கட்டாயம் வீட்டில் தனித்திருக்க வேண்டிய 14 நாட்களுக்குள்ளாக, தங்களது மணிக்கட்டுப் பட்டையை அகற்றக்கூடாது என்றும் அவ்வாறு அகற்றினால் அது விதிமீறல் என்றும் எச்சரிக்கை விடுக்கப்பட்டது. அத்தகைய விதிமீறலுக்கு நீதிமன்றத்தில் குற்றம் சாட்டப்படும், அல்லது அபராதம் விதிக்கப்படும்.

“அந்த மணிக்கட்டுப் பட்டையை அவர்கள் எப்போதும் அணிந்திருக்க வேண்டும். வீட்டில் இருக்கும்போதுகூட. தனிமைப்படுத்தப்பட்டிருக்கும் காலகட்டத்தில் அதனை அகற்றுவது குற்றம்,” என்றார் அவர்.

தனிமைப்படுத்தப்பட்ட 13வது நாளில் அவர்கள் கொவிட்-19 பரிசோதனைக்கு உட்பட வேண்டும்.

வெளிநாடுகளிலிருந்து மலேசியாவுக்குத் திரும்பும் குடிமக்கள் வீட்டிலேயே தனிமைப்படுத்திக்கொள்ளலாம் என நேற்று அறிவிக்கப்பட்டது.

அவ்வாறு தாயகம் திரும்புவோர் MySejahtera செயலியைப் பதிவிறக்குவது அவசியம்.

கடந்த ஏப்ரல் மாதம் 3ஆம் தேதியிலிருந்து தாயகம் திரும்பிய மொத்தம் 51,422 மலேசியர்கள், ஹோட்டல்கள் உட்பட தனிமைப்படுத்தப்படும் முகாம்களில் தங்க வைக்கப்பட்டதாகத் தெரிவிக்கப்பட்டது.

தற்போது 255 பேர் தனிமைப்படுத்தப்படும் வளாகங்களில் தங்களது கொவிட்-19 பரிசோதனை முடிவுகளுக்காகக் காத்திருப்பதாக திரு இஸ்மாயில் சப்ரி தெரிவித்தார்.

இன்று மலேசியாவில் புதிதாக 31 கொவிட்-19 சம்பவங்கள் பதிவானதையடுத்து, அங்கு மொத்த எண்ணிக்கை 8,369 ஆகியுள்ளது; இதுவரை மொத்தம் 118 பேர் உயிரிழந்தனர்.

அனைத்து செய்திகளையும் முழுமையாக வாசிக்க தமிழ் முரசு சந்தாதாரராகுங்கள்!
https://tmsub.sg/online


ஜோகூரின் பெல்டா பகுதியில் புலி நடமாட்டம்

மலேசியாவின் ஜோகூர் மாநிலத்தின் பெல்டா பகுதியில் புலி நடமாட்டம் இருப்பது உறுதிசெய்யப்பட்டுள்ளது.

கோத்த திங்கியின் பன்டி வனப்பகுதியில் சுற்றித்திரியும் புலி உணவுத் தேடி பெல்டா பகுதிக்கு வந்திருக்கலாம் என்று கூறப்படுகிறது.

கடந்த இரண்டு வாரங்களில் மட்டும் கிட்டத்தட்ட 100 கிலோகிராம் எடையுள்ள மூன்று பசுக்களை புலி கொன்றுள்ளது.

வனப்பகுதியில் காட்டுப்பன்றிகளின் எண்ணிக்கைக் குறைந்துள்ளதால் புலி உணவுத் தேடி மக்கள் இருக்கும் பகுதிக்கு வந்திருக்கக்கூடும் என்று அதிகாரிகள் கூறினர்.

பன்டி காட்டிற்கும் பெல்டாவுக்கும் இடையே கிட்டத்தட்ட 50 கிலோமீட்டர் தூரம் இருக்கும்.

பெல்டாவில் நிறைய பசுக்கள் உள்ளதால் புலி தனக்கு வேட்டையாட தகுந்த இடமாக இதைக்கருதியிருக்கலாம்.

புலி இன்னும் சில நாள்களில் காட்டிற்குத் திரும்பிவிடும் என்று அதிகாரிகள் கூறினர்.

புலி கிட்டத்தட்ட 200 கிலோகிராம் எடை இருக்கும் என்று எண்ணப்படுகிறது.

புலி கிராமத்திற்குள் இருப்பதால் கிட்டத்தட்ட 60 ஆண்டுகளாக அப்பகுதியில் வாழும் மக்கள் தற்போது கடும் பயத்தில் உள்ளனர்.


பினாங்கு தைப்பூசம்: தங்கத் தேரில் வந்த முருகனை தரிசித்த மக்கள்

கொவிட்-19 தொற்று தாக்கத்தால் கடந்த ஈராண்டுகளாக பினாங்கு மாநிலத்தில் தைப்பூச விழா மிதமான அளவில் கொண்டாடப்பட்டது.

அரசாங்கக் கட்டுப்பாடுகள் ஏதும் இவ்வாண்டு விதிக்கப்படாத நிலையில் முந்தைய பிரமாண்டத்தோடு மீண்டும் மலர்கிறது.

தங்கத் தேர், வெள்ளித் தேர் ஊர்வலத்துடன் பினாங்கில் மூன்று நாட்களுக்கு தைப்பூச விழா கோலாகலமாக நடைபெற்று வருகிறது.

குயின் ஸ்திரீட் சாலையில் அமைந்துள்ள ஶ்ரீ மாரியம்மன் ஆலயத்தில் இருந்து ஆயிரக்கணக்கான பக்தர்கள் தங்கத் தேரை ஊர்வலமாக தண்ணீர் மலையை நோக்கி இழுத்துச் சென்றனர்.

தண்ணீர் மலையானை தரிசிக்க நாடு முழுவதும் உள்ள பக்தர்களும் வெளிநாட்டுச் சுற்றுப் பயணிகளும் கூடியுள்ளனர்.

பக்தர்கள் தொடர்ந்து தங்களின் நேர்த்திக் கடனைப் பூர்த்தி செய்து வருகின்றனர்.

பல்லின மக்கள் வாழும் மலேசியாவில், சீனர்களும் முருகப்பெருமானை வேண்டி நேர்த்திக் கடனைச் செலுத்துவதையும் காவடி ஏந்துவதையும் காண முடிகிறது.

குயின் ஸ்திரீட் சாலையில் அமைந்துள்ள ஶ்ரீ மாரியம்மன் ஆலயத்தில் இருந்து ஆயிரக்கணக்கான பக்தர்கள் தங்கத் தேரை ஊர்வலமாக தண்ணீர் மலையை நோக்கி இழுத்துச் சென்றனர்.

அதே நேரத்தில் வெள்ளித் தேரில் மாட்டு வண்டி பூட்டி புறப்பட்டு சென்றது.

நூற்றுக்கும் மேற்பட்டத் தண்ணீர் பந்தல் தேர் ஊர்வலப் பாதையில் அமைக்கப்பட்டு பாத யாத்திரையாக வரும் பக்தர்களுக்குக் குளிர்பானமும் மோரும் வழங்கப்பட்டன.

மக்கள் கூட்டம் அதிகமாக இருக்கும் என்பதைக் கருத்தில் கொண்டு பினாங்கு தைப்பூசத் திருவிழா சுமூகமாக நடைபெற 1,250 காவல் துறை அதிகாரிகள் பணியமர்த்தப்பட்டுள்ளனர் என்பது குறிப்பிடத்தக்கது.


‘500,000 வெளிநாட்டு ஊழியர்கள் வரவால் மலேசியர்களுக்கு பாதிப்பு இராது’

பத்து கஜா: இவ்வாண்டில் 500,000 வெளிநாட்டு ஊழியர்கள் மலேசியாவிற்கு வருவர் என எதிர்பார்க்கப்படும் நிலையில், அவர்களால் மலேசியர்களின் வேலைவாய்ப்புகள் பாதிக்கப்படாது என்று அந்நாட்டின் மனிதவள அமைச்சர் வி.சிவகுமார் தெரிவித்து இருக்கிறார்.

பதினைந்து ஆசிய நாடுகளில் இருந்து அந்த ஊழியர்கள் வரவழைக்கப்படுவர் என்றும் உள்ளூர்வாசிகள் ஆர்வம் காட்டாத தோட்டத்தொழில், வேளாண்மை, கட்டுமானம் உள்ளிட்ட துறைகளில் அவர்கள் பணியமர்த்தப்படுவர் என்றும் திரு சிவகுமார் கூறியதாக பெர்னாமா செய்தி தெரிவிக்கிறது.

“இத்துறைகளில் வேலை பார்க்க உள்ளூர் தொழிலாளர்கள் கிடைப்பது மிகவும் கடினமாக உள்ளது. அதனால், அத்துறைகள் வெளிநாட்டு ஊழியர்களை அதிகம் சார்ந்திருக்க வேண்டியுள்ளது. அத்துறைகளுக்குப் போதுமான ஊழியர்களை வழங்க முடியாவிடில், அவற்றின் செயல்பாடு குறைந்து, பேரளவில் இழப்பு ஏற்படலாம்,” என்றார் அமைச்சர்.

பூசிங்கில் நேற்று ஞாயிற்றுக்கிழமை இரவு நடந்த கூண்டுவிளக்கு ஒளியூட்டு விழாவில் பங்கேற்றபோது, பத்து கஜா தொகுதி நாடாளுமன்ற உறுப்பினரான திரு சிவகுமார் இவ்வாறு தெரிவித்தார்.

கொவிட்-19 பெருந்தொற்று காரணமாக 700,000 வெளிநாட்டு ஊழியர்கள் அவர்களுடைய சொந்த நாட்டிற்குத் திரும்பிவிட்டதாக அவர் குறிப்பிட்டார்.

அதனால், ஊழியர் பற்றாக்குறைப் பிரச்சினையை உடனடியாகத் தீர்க்க வேண்டும் என்றும் இல்லாவிடில் அது பொருளியலில் பாதிப்பை ஏற்படுத்திவிடும் என்றும் அவர் சொன்னார்.

இந்நிலையில், வெளிநாட்டு ஊழியர்களை விரைந்து வேலைக்கு எடுக்க ஏதுவாக, அதற்கான நடைமுறையை எளிதாக்குவது தொடர்பில் மனிதவள அமைச்சும் சட்ட அமைச்சும் ஓர் உடன்பாட்டை எட்டிவிட்டன என்று திரு சிவகுமார் தெரிவித்தார்.

முன்னதாக, கொவிட்-19 பெருந்தொற்றைத் தொடர்ந்து, நாட்டின் பொருளியல் மீட்சிக்கு உதவும் வகையில், குறு, சிறு, நடுத்தர நிறுவனங்கள் எதிர்கொள்ளும் ஊழியர் பற்றாக்குறையைப் போக்க  மலேசியாவிற்கு 500,000 வெளிநாட்டு ஊழியர்கள் தேவைப்படுகின்றனர் என்று தேசிய மீட்சி மன்ற உறுப்பினர் மைக்கல் காங் கடந்த அக்டோபரில் தெரிவித்திருந்தார்.


ஜோகூர் பாரு சோதனைச்சாவடியில் விரைவான குடிநுழைவு அனுமதி

ஜோகூர் பாரு: கடற்பாலத்தில் உள்ள மலேசிய சோதனைச்சாவடியில் இப்போது ஒரு மணி நேரத்திற்குக் கிட்டத்தட்ட 2,300 வாகனங்கள் குடிநுழைவு அனுமதி பெற்றுச் செல்ல முடியும் என்று மலேசிய அதிகாரிகள் தெரிவித்துள்ளனர்.

மலேசியத் தரப்பில் நடைமுறைப்படுத்தப்பட்டுள்ள குறுகிய கால நடவடிக்கைகளால் இது சாத்தியமாகிறது.

போக்குவரத்து நெரிசலைக் குறைக்கவும் குடிநுழைவு அதிகாரிகளுக்குப் பயிற்சியளித்து, குறிப்பாக அவர்களை உச்ச நேரங்களில் சோதனைச்சாவடி முகப்புகளில் பணியமர்த்தவும் ‘கியூஆர்டி’ எனப்படும் விரைவு நடவவடிக்கைக் குழு நடவடிக்கைகள் கைகொடுக்கும் என்று தெரிவிக்கப்பட்டது..

இதற்குமுன் ஒரு மணி நேரத்திற்குக் கிட்டத்தட்ட 1,400 வாகனங்களுக்கு மட்டுமே குடிநுழைவு அனுமதி பெற முடிந்தது.

சிங்கப்பூரர்களும் இப்போது மின்னுழைவாயில் (e-gate)   வசதியைப் பயன்படுத்த அனுமதி வழங்கப்பட்டுள்ளதால் பேருந்து வழியாக ஜோகூர் வருவோரும் இனி விரைவாகக் குடிநுழைவு அனுமதி  பெற முடியும் என்று மலேசிய குடிநுழைவுத் துறையின் தலைமை இயக்குநர் கைருல் ஸைமீ தௌட் கூறினார்.

இதற்கு முன்னர் மலேசியர்கள் மட்டுமே மின்னுழைவாயில் வசதியைப் பயன்படுத்த முடிந்தது.

இந்தக் கூடுதல் வசதிகளால் குடிநுழைவு அனுமதி பெறுவது வேகமாக இருக்கும் என்று மலேசிய அதிகாரிகள் தெரிவித்தனர்.


கிளிமஞ்சாரோ மலை சிகரம் தொட்ட 15 வயது மலேசியத் தமிழர்

ஆப்பிரிக்க கண்டத்தின் ஆக உயரமான மலையான கிளிமஞ்சாரோ சிகரம் ஏறுவது எளிதான காரியம் அன்று. அதன் சிகரத்தை எட்டுவதற்கு மனதளவிலும் உடலளவிலும் வலிமை தேவை.

இதுவரை வெகு குறைவான மலேசியர்களே அதன் உச்சியை எட்டியுள்ளனர். மலேசியத் தமிழ் குடும்பம் ஒன்று அண்மையில் கிளிமஞ்சாரோ மலை சிகரத்தைத் தொட்டது. அக்குடும்பத்தில் இளையர் ஒருவரும் இடம்பெற்றார்.

யசோதேவ் யாஷ் கணேசனுக்கு இவ்வாண்டு 15 வயதுதான் ஆகிறது. இவ்வேளையில், கிளிமஞ்சாரோ மலை ஏறிய ஆக இளம் மலேசியராக இருக்கக்கூடும்.

கடந்த ஜனவரியில்தான் தந்தை கணேசன் ஆறுமுகம், தாயார் லோகேஸ்வரி சண்முகம் உட்பட யசோதேவின் குடும்பத்தார் மலையேறத் தொடங்கினர்.

தம்முடைய தாயார், மாமா செந்தில்நாதன் சண்முகத்துடன் சேர்ந்து ஜனவரி 27ஆம் தேதி யசோதேவ் மலை உச்சியை எட்டினார்.

மலை உச்சியை எட்டியபோது லோகேஸ்வரி உணர்ச்சி பொங்கினார். இவ்வளவு தூரம் கடந்து வந்து தாங்கள் பட்ட பாட்டிற்கு பலன் கிடைத்ததை எண்ணி அவர் நெகிழ்ச்சி அடைந்தார்.

மலை உச்சியிலிருந்து அருமையான காட்சிகளைப் பார்த்து ரசித்துவிட்டு குடும்பத்தார் கீழே இறங்கத் தொடங்கினர்.

“எங்களுடைய ஆற்றலைப் பரிசோதித்த நடந்த நடவடிக்கை இது. எங்களுடைய வலிமையை இங்குதான் தெரிந்துகொண்டோம்,” என்று குறிப்பிட்ட லோகேஸ்வரி, ஒட்டுமொத்த மலையேறும் அனுபவமும் அர்த்தமுள்ளதாக இருந்ததாகச் சொன்னார்.

நன்றி: ஃப்‌ரீ மலேசியா டுடே


மலேசியாவில் மோசமடைந்துள்ள மழை வெள்ளம்

கோலாலம்பூர்: மலேசியாவின் நான்கு மாநிலங்களில் மழை வெள்ளம் மோசமடைந்துள்ளது.

ஏறத்தாழ 36,000 பேர் தற்காலிக துயர்துடைப்பு மையங்களில் தஞ்சம் புகுந்துள்ளனர்.

ஜோகூர் மாநிலம் ஆக மோசமாக பாதிக்கப்பட்டுள்ளது. அதன் பத்து மாவட்டங்களிலும் வெள்ளம் ஏற்பட்டுள்ளது.  அங்கு செகாமட் மாவட்டம் ஆக மோசமாகப் பாதிக்கப்பட்டிருக்கிறது. அங்கு மழை வெள்ளத்தால் இருவர் உயிரிழந்தனர்.

நேற்று முன்தினம் 78 வயது திருவாட்டி லீ அமோ யீ, 74 வயது டான் சூ கெ இருவரும்  அவரவர் வீட்டில் சிக்கிக்கொண்டு உயிரிழந்ததாகக் குடும்ப உறுப்பினர்கள் கூறினர்.

நீர்மட்டம் திடீரென்று அவர்கள் வீட்டுக் கூரை அளவிற்கு உயர்ந்ததாக செகாமட் காவல்துறை தெரிவித்தது.

குளுவாங், பத்து பகாட், கோத்தா திங்கி, மூவார் ஆகிய மாவட்டங்களும் அதிகம் பாதிக்கப்பட்டுள்ளன. குளுவாங்கில் கடந்த புதன்கிழமை ஒருவர் காரில் மாண்டு கிடக்கக் காணப்பட்டார்.  காருடன் அவர் வெள்ளத்தில் அடித்துச் செல்லப்பட்டிருக்கலாம் என்று கருதப்படுகிறது.

ஜோகூரை அடுத்துள்ள பாகாங், மழை வெள்ளத்தால் ஆக மோசமாக பாதிக்கப்பட்டிருக்கும் இரண்டாவது மாநிலம். அங்கு வெள்ளத்தால் பாதிக்கப்பட்ட கிட்டத்தட்ட 2,000 பேர், 30 துயர்துடைப்பு மையங்களுக்கு அனுப்பப்பட்டனர்.

இன்று (03-03-2023) காலை நிலவரப்படி, நெகிரி செம்பிலானில் 300 குடும்பங்களைச் சேர்ந்த 1,000 பேர் தற்காலிக துயர்துடைப்பு மையங்களில் தங்கவைக்கப்பட்டுள்ளனர். மலாக்காவிலும் பாதிக்கப்பட்டோர் எண்ணிக்கை 80லிருந்து 140க்கு உயர்ந்ததாகத் தெரிவிக்கப்பட்டது.

சரவாக் மாநிலத்தில் 43 பேர் மழை வெள்ளத்தால் பாதிக்கப்பட்டுள்ளனர்.

ஜோகூர், பாகாங், திரங்கானு, சராவாக் ஆகிய மாநிலங்களில் இன்றுவரை கடுமையான மழை தொடரும் என்று மலேசிய வானிலை மையம் முன்னுரைத்துள்ளது.


மலேசியாவில் சாலை விபத்து; சிங்கப்பூரர்கள் நால்வர் காயம்

சிங்கப்பூரர்கள் நால்வர் கென்டிங் மலைக்கு ஒரு காரில் சென்று கொண்டிருந்தனர். வழியில் அவர்களின் கார் மற்றொரு காருடன் மோதி விபத்துக்குள்ளாகிவிட்டது.

அதில் அந்த நால்வரும் காயம் அடைந்ததாக மலேசிய ஊடகம் நேற்று(மே 5) தெரிவித்தது.

இரண்டு கார்களும் மோதிக் கொண்டதை அடுத்து இரண்டுமே தலைகுப்புறக் கவிழ்ந்தன. விபத்தில் சிக்கிய மற்றொரு காரை ஓட்டி வந்த 41 வயது மலேசிய ஆடவர் விபத்தில் மாண்டுவிட்டார்.

அந்த விபத்து வடக்கு-தெற்கு விரைவுச் சாலையில் வெள்ளிக்கிழமை காலை சுமார் 6.30 மணிக்கு நிகழ்ந்ததாக மலேசிய காவல்துறை கூறியது.

இரண்டு கார்களுமே ஜோகூரில் இருந்து மலாக்காவுக்குச் சென்று கொண்டிருந்ததாகவும் பருவநிலை நன்றாக இருந்ததாகவும் மழை பெய்யவில்லை என்றும் அலோர் காஜா மாவட்ட காவல்துறை தலைவர் அர்ஷாத் அபு கூறினார்.

காயமடைந்த நான்கு சிங்கப்பூரர்களின் உடல்நிலையும் சீராக இருந்ததாகவும் அவர்கள் மலாக்கா மருத்துவமனைக்குக் கொண்டு செல்லப்பட்டதாகவும் தி ஸ்டார் செய்தித்தாள் தெரிவித்தது.

விபத்து பற்றி காவல்துறை புலன்விசாரணை நடத்தி வருவதாக தெரிவிக்கப்பட்டு உள்ளது.


மலேசியாவைப் பாதிக்கவுள்ள அதிக வெப்பநிலை, புகைமூட்டம்

வரும் மாதங்களில் மலேசியாவில் வெப்பநிலை கூடும், புகைமூட்டம் அதிகரிக்கும் என்று முன்னுரைக்கப்பட்டுள்ளது.

அப்படிப்பட்ட பருவநிலையை எதிர்கொள்ளத் தயாராய் இருக்கவேண்டும் என்று அந்நாட்டின் சுற்றுப்புற, பருவநிலை மாற்ற அமைச்சர் நிக் நாஸ்மி நிக் அகமது மக்களை எச்சரித்தார்.

புகைமூட்டத்தை அதிகம் எதிர்பார்க்கலாம். குறிப்பாக வரும் ஆகஸ்ட் மாதம் வரை மழைக்காலம் மாறும் வேளையில் இந்நிலை உருவாகும்.

“இந்தக் காலகட்டத்தில் பொதுவாக வெப்பநிலை அதிகரிக்கும், அதிக வறட்சியை எதிர்கொள்ளவேண்டியிருக்கும். கூடுதலான இடங்களில் காட்டுத் தீ ஏற்படலாம்,” என்று ‘தி ஸ்டார்’ நாளிதழிடம் அவர் கூறினார்.


மலேசிய விரைவுச்சாலையில் மனித உடல்

சுங்கை பூலோ: மலேசியாவின் வடக்கு-தெற்கு விரைவுச்சாலையில் ஒரு மனித உடலும் உடற்பாகங்களும் கண்டுபிடிக்கப்பட்டன.

அதுகுறித்து ஆடவர் ஒருவர் செவ்வாய்க்கிழமை (17-1-2023) காவல்துறைக்குத் தகவல் தெரிவித்தார்.

“காலை 11.45 மணியளவில் அதுபற்றித் தகவல் கிடைத்தது,” என்று சுங்கை பூலோ காவல்துறை அதிகாரி ஷஃபாட்டன் அபு பக்கர் கூறினார்.

“சம்பவ இடத்தில் கழுத்து முதல் இடுப்பு வரையிலான மனித உடல் காணப்பட்டது,” என்றார் அவர்.

தலை, கால்கள், கைகள் ஆகியவை ஒரு பெட்டிக்குள் இருந்தது கண்டுபிடிக்கப்பட்டது.

மாண்டவர் யார் என்பது இன்னும் அடையாளம் காணப்படவில்லை என்ற அவர், அவ்விடத்தில் எந்த அடையாள ஆவணங்களும் இல்லை என்றும் சொன்னார்.

இச்சம்பவத்தை மரணம் என வகைப்படுத்தி காவல்துறை விசாரித்து வருவதாக ‘தி ஸ்டார்’ செய்தி தெரிவித்தது.

சுங்கை பூலோ மருத்துவமனைக்கு அனுப்பப்பட்ட அந்த உடல் இன்று கூறாய்விற்கு உட்படுத்தப்படும் என்றும் திருவாட்டி ஷஃபாட்டன் கூறினார்.